2007-02-18 "Egunerokotasunaren kronika urbanoak kontatu ditut poesiaz baliatuz" | Amaia Alvarez\n"Gora hegan egin nahi duen poeta baten ahotsa". Horrelaxe deskribatzen du Jose Angel Irigarai Pamiela argitaletxeko editoreak Fertxu Izquierdoren (Iruñea, 1975) Gerratearen aztarnak izeneko poema liburua. Txantreako idazle gaztearen lehen lana da, poesia eta literaturaren arloan zenbait sari irabazi ostekoa, hain zuzen ere.\nAurreko ostiralean aurkeztu zuen liburua Izquierdok Txantreako Euskaldunon Biltokian. Bertan poemen errezitaldia ere egin zuen gazteak Gari Berasaluzek (liburuaren hitzaurrearen egilea) eta Arantxa Santestebanek ere parte hartu zutela. Musika eta irudiak lagun, Izquierdoren hitzak ingurugiroan jario egin zuten.\nZer dago liburu honen atzean?\nEsperientziak kontatzen ditut, auzoan edo orokorrean bizitzen ditugun kronika urbanoak dira. Egunean ikusten dugun guztia biltzen saiatu naiz, sentimenduei eta musikari garrantzi berezia eskainiz. Egunerokotasunaren kronikak egiten ditut eta metaforak egiteko gerra, amodioa, desamodioa eta antzerakoetaz baliatzen naiz. Azken finean, guztiok bizi ditugun egoerak deskribatzen ditut, karrikakoak.\nMunduko toki asko aipatzen dituzu liburuan, Palestinatik hasita Kolonbia arte. Zer harreman duzu toki horiekin?\nAipatzen ditudan leku batzuetan egona naiz, Mexikon, Kolonbian eta Kuban, esaterako. Besteak interesa pizten didaten tokiak dira, gorrotoa eta maitasuna, adibidez, adierazteko erabili ditudanak.\nIrak, Chechenia, Kolonbia, Irlanda... Zer dute toki horiek komunean?\nGuztietan egoera gordinean bizi dira. Oso gatazka krudelak daude, mingarriak eta, gainera, askotan oso ahaztuak daudenak. Agian Palestinarena bai entzuten da gehiago, baina, esaterako, Chechenia eta Kolonbia. erabat ahaztuta daude.\nGernikaren sinboloa hainbatetan aipatzen duzu liburuan.\nBai, beste sinbolo berriak eraikitzeko erabiltzen dut. Gernika oso ezaguna da eta horixe da, aintzakotasun hori, alegia, faltan botatzen dudana beste herrialde batzuen kasuetan. Checheniako hiriburua, Grozny, Gernikako koadroan irudikatzen dena baino suntsituago dago, ez dago, baina, Grozny izeneko koadrorik.\nEuskal Herria ere aipatzen duzu zure poemetan.\nBai, leku guztietan bezala hemen ere badaudelako egoera gordinak. Toki bakoitzak bere berezitasunak ditu, halere, edonon daude egoera latzak, gerraz gain. Langabezi tasa altua, pobrezia, tratu txarrak. Zerrenda luze bat.\nPesimistatzat joko zenuke zeure burua?\nEz. Olerki batean aipatzen dudan bezala, esperantza izpiak han daude eta piztu behar ditugu. Malko pila bat biltzen ditugu baina irribarreak ere bai.\nHorrelako sentimenduak adierazteko, zergaitik aukeratu duzu poesia?\nNire kasuan behintzat, barne-barneko sentimenduak adierazteko poesia egitea errazagoa suertatzen zait, kronika labur pila bat sar daitezkeelako. Nobela bat idatziko banu, gai baten inguruan eginen nuke. Poesiak hamaika gai jorratzeko aukera ematen du. Metaforak, hitz jokoak, irudiak egiteko aukera.\nErrezitaldian musika eta irudiak erabili dituzue poesiaren irakurketarekin batera. Zergaitik?\nMusika eta irudiek testuingurua ematen diete hiztei. Poesiarekin batera musika entzuteak irakurketa aberasten du, hau da, fondo musikalak poesia osatzen du. Musikak garrantzi handia dauka bizitzan eta olerkietan ere erreferentzia asko egiten dizkiot musikaren munduari.


kritiken hemeroteka » Ispilu desolatuen jokoa\n« Arriskuaren aurrean | Identitateak gaindituz »\nIspilu desolatuen jokoa Igor Estankona / Deia, 2018-05-19\nMunduko Poesia Kaieren bildumara iritsi behar zuen Ezra Poundek (Hailey, Idaho, 1885 – Venezia, 1972ko). Luigi Anselmik prestatu du poetari dagokion liburuxka, derrigor irakurri beharrekoa. Esate bat da, noski, derrigor irakurri behar dela Pound, baina Ameriketako Estatu Batuetako poesia modernoa eta bere izena loturik doaz. Ate asko ireki zituen Ezra Poundek, klasikoetatik edanez berregiteko garai berri baterako poesia. Beñat Sarasolak hala azaltzen du antologiatxo honen hitzaurrean: “Pounden obra irakurrita, bistakoa da berritasuna eta tradizioa ez direla zertan kontzeptu kontrajarriak izan; alderantziz, biak hertsiki loturik egon daitezke, halako moldez non, berritasuna tradizioa ulertzeko modu berri bat baino ez den. Ikustea besterik ez dugu zenbat erreferentzia tradiziozko aurki daitezke Pounden poesian. Ondare poetiko greko-latindarra aldean du beti, hainbesteraino ezen ugariak baitira erabiltzen dituen latinezko esamolde eta hitzak (poemen titulu direnak sarri). Halaber, trobadoreen poesiaren (Provincia Deserta poema ederra) eta Errenazimentuko poesiaren (Dante) arrastoa ez da nolanahikoa”.\nEzra Pound jo zuten antiamerikartzat, faxismoaren korporatibismoa defendatzeagatik. Ameriketako Estatu Batuak maitatu ahala gorrotatu zuen bertako gobernua. Zorotzat hartu zuten, nahasketaritzat. Bere herrialdean ez zekiten garbi zer egin berarekin: edo sari literario bat eman, edo gerra krimenengatik espetxeratu. Italian hartu zuen babes, ideia duda-mudazkoen herrialde suzkoan. Halakoxe tenperamentua zeukan, intentsuki bizi izan zituen eztabaida politiko eta literario guztiak: “Arretaz behatzen diedanean txakurren ohitura bitxiei,/ Deliberatu beharra daukat/ Gizakia nagusitzen zaiela beste animaliei.// Gizakien ohitura bitxiei behatzen diedanean/ Aitortu behar dut, adiskide, txunditurik nagoela erabat”.\nPoesia poesiaren gainean egitearen maisua izan zen Pound. Beti delikatua, beti oreka grekoaren paradigma, Japoniatik Peloponesora —eta are, Erromara edo Probentzara— doan arku poetiko miragarria berridatzi zuen, berdetu zituen betiko eiteak: “Aurpegi horiek jendetzaren artean agertzea:/ Petaloak adaxka beltz, heze batean”. Horregatik liburu hau hartzea da sinpletasunari buruzko tesi bat hartzea bezala, objektibitatearen eta hitz zehatzaren adibide. Perifrasirako ere, Poundek bati dauka biderik motzena eta eraginkorrena aukeratzeko gaitasun txundigarria: “Ezar nazazue edozein lanbidetan,/ Idazle lanbide malapartatu honetan salbu,/ non eta burmuinak erabili behar baitira tai/ gabean”. Poundek konpondu zuen arazoa formaren arazo betierekoa da. Liburu honetako poemak irakurriz konturatu naiz nahikoa malgua dela mezuari leku egiteko, eta nahikoa estua beharrezkoa ez dena kanpo uzteko. Metrikarekin zein gabe, bakoitzak bere buruari jartzen dio diziplina. Elioten apotegma: “Ezein bertso ez da libre, lan on bat egin gura duenarentzat”.\nTradizioaren hizkuntza da Pounden poesian modernitatearen berbakera berria. Entziklopedia bezain sakona da bere jakintza, baina umearean —lehen poetaren— xalotasunarekin idatziak dirudite zenbait pieza minimalistak. Pounden poesiak dardara egiten du Luigi Anselmiren itzulpen bikainean, eta dardara hori ez dakizu den hosto batena, edo ispiluan islatutako hosto batena.


About: Fedor Tolbukhin\nFedor Ivanovitx Tolbukhin (Andronik —Jaroslavetik hurbil—, Errusiar Inperioa, 1894ko ekainaren 16a - Mosku, Sobietar Batasuna, 1949ko urriaren 17a) Armada Gorriko mariskala izan zen. 1917. urtean Errusiar Inperioko Armadako kapitaina zen, eta bat egin zuen Errusiako Iraultzarekin. 1939. urtean dibisio bateko buruzagia zen Uraletan. Bigarren Mundu Gerran, 1942an Ukrainako hirugarren frontean zen, eta garaipen sonatua lortu zuen Stalingraden. 1943an, hamabi zaldizko talderen buru, Stalingraderako bidean zen alemaniar armada garaitu zuen, eta Dnieper aldera erretiratu behar izan zuten alemaniarrek. 1944. urtean Besarabia, Bukarest eta Sofia okupatu zituen. Mariskal egin zuten eta Belgrad askatu zuen. Malinovskirekin bat eginik Hungaria eta Austria askatu zituen, eta 1945. urtean Estatu Batuet\nFedor Ivanovitx Tolbukhin (Andronik —Jaroslavetik hurbil—, Errusiar Inperioa, 1894ko ekainaren 16a - Mosku, Sobietar Batasuna, 1949ko urriaren 17a) Armada Gorriko mariskala izan zen. 1917. urtean Errusiar Inperioko Armadako kapitaina zen, eta bat egin zuen Errusiako Iraultzarekin. 1939. urtean dibisio bateko buruzagia zen Uraletan. Bigarren Mundu Gerran, 1942an Ukrainako hirugarren frontean zen, eta garaipen sonatua lortu zuen Stalingraden. 1943an, hamabi zaldizko talderen buru, Stalingraderako bidean zen alemaniar armada garaitu zuen, eta Dnieper aldera erretiratu behar izan zuten alemaniarrek. 1944. urtean Besarabia, Bukarest eta Sofia okupatu zituen. Mariskal egin zuten eta Belgrad askatu zuen. Malinovskirekin bat eginik Hungaria eta Austria askatu zituen, eta 1945. urtean Estatu Batuetako armadekin elkartu zen. Austria okupatzen zuen Sobietar Armadako buruzagi gorena izendatu zuten. (eu)\nFedor Ivanovitx Tolbukhin (Andronik —Jaroslavetik hurbil—, Errusiar Inperioa, 1894ko ekainaren 16a - Mosku, Sobietar Batasuna, 1949ko urriaren 17a) Armada Gorriko mariskala izan zen. 1917. urtean Errusiar Inperioko Armadako kapitaina zen, eta bat egin zuen Errusiako Iraultzarekin. 1939. urtean dibisio bateko buruzagia zen Uraletan. Bigarren Mundu Gerran, 1942an Ukrainako hirugarren frontean zen, eta garaipen sonatua lortu zuen Stalingraden. 1943an, hamabi zaldizko talderen buru, Stalingraderako bidean zen alemaniar armada garaitu zuen, eta Dnieper aldera erretiratu behar izan zuten alemaniarrek. 1944. urtean Besarabia, Bukarest eta Sofia okupatu zituen. Mariskal egin zuten eta Belgrad askatu zuen. Malinovskirekin bat eginik Hungaria eta Austria askatu zituen, eta 1945. urtean Estatu Batuet (eu)\nFedor Tolbukhin (eu)


GAUR8 - Obama irabazle berriz?\nANALISIA - Obama irabazle berriz?\nAzaroaren 6an hauteskunde presidentzialak egingo dira Ameriketako Estatu Batuetan. Alderdi Demokratako Obamaren eta Alderdi Errepublikanoko Romney-ren artean aukeratu beharko dute erroldatuta dauden estatubatuarrek. Botoa emateko erregistratuta daudenek bakarrik, milioika baitira bertan bizi eta bozkatu ezingo dutenak.\nObamaren lau urteetako balantzea eginez gero, itzalak argiei gailentzen zaizkiela nabaria da. Denok dugu gogoan Obamak irabazi zuenean mundu osoan zehar barreiatu zen poza. George W. Bush aurreko presidentea historiaren zulotik bidaltzeko gogoa zegoen, dudarik gabe, eta Obamaren garaipenak haize berria zekarrela zirudien. Baikortasun handi horren erakusle dira hainbat pertsonek garai hartan idatzi zituzten artikuluak eta zorion mezuak. Esaterako, ezker abertzaleak 2008ko azaroaren 7an idatzitakoa: «Ameriketako Estatu Batuetako hauteskunde presidentzialetan lorturiko garaipena zoriondu nahi dio ezker abertzaleak Barack Obama presidenteari». Garaiko ilusioaren lekuko dira ere zorion mezu berberak zituen hurrengo lerroak: «Gure zorionak Alderdi Demokratari, euskal diasporari eta bereziki AEBetako historian lehen aldiz Etxe Zurian ordezkatua izango den komunitate afro-amerikarrari ere luzatzen dizkiogu». ezkerabertzalea.info webgunean oraindik irakurri daitezke bai zorion agur hori, bai hurrengo egunetan argitara eman zen Obamari ezker abertzaleak aurreikusten zizkion arazoen gaineko txostena (2008ko azaroaren 20koa da). Bertan jasotzen zuen ezker abertzaleak ea «yes we can» hura, «he cans» bihurtuko ote zenari buruzko zalantza. Ilusioaren ondoren, handik hilabete batzuetara, Bakearen Nobel Saria jaso zuen presidente demokratak, nahiz eta onartu behar dugun sari horrek gehiago zuela Obamari gerra asmoak mozteko intentzioa, beste ezer baino.\nGAUR8n Amerikako errealitatea aztertzen dugun aldetik, ikusi dezagun zer suposatu duen Obamaren administrazioak kontinentearentzat eta, batez ere, AEBekin 3.185 kilometroko muga duen Mexikorentzat.\nAEBen belatzek berdin-berdin jarduten dute. Boterean demokratak ala errepublikanoak egon, ez da gauza handirik aldatzen. Bushen eta Obamaren estiloen artean alde izugarria badago ere, ekintzei dagokienez parekotasunak handiak izan dira, nahiz eta azken lau urteek ezaugarri berritzaileak ere izan dituzten AEBak-Latinoamerika dikotomian. Ez dugu ahantzi behar, gainera, Obamak Alderdi Demokrata batzeko Joe Biden jarri zuela lehendakariorde (azken honek alderdiko sektore tradizionalena ordezkatzen baitzuen). Eta, behin hauteskundeak irabazita, estatu idazkari eta atzerri ministro izendatu zuela Hillary Clintoni; mugimendu horrek alderdia erabat batuta mantentzeko balio behar zion. Baina, jakina, bere prezioa ordainduta lortutakoa.\nBeraz, barne osagai horiekin, Obamaren agintaldian honako gertaerak bereizi behar ditugu Latinoamerikari dagokionez: bi estatu kolpe «moderno» egon dira, Hondurasen bat eta Paraguain bestea; Ekuadorren Correa presidentea eta Bolivian Evo Morales erailtzeko saioak egon dira; Kubaren aurkako jarrera erasokor eta bidegabeari beti bezala eutsi dio; plan militarrak gauzatzen dihardute, ustez delinkuentziaren aurka egiteko, baina jarduera horren benetako helburua protesta sozialaren kriminalizazioa da. Finean, aldaketa gutxi aurreko administrazioarekiko, formetan ez bada. Baina edukietan, batere ez.\nHein batean normala da gauzak horrela izatea. AEBek dituzten interesek talka egiten dute behin eta berriz Latinoamerikakoekin. Zuzenean talka egiten dute ALBA osatzen duten herriekin. Baita Unasur, Petrocaribe edota CELAC bezalako proiektuekin. Latinoamerikako herrien independentzia, benetako burujabetza, sakontzen doan heinean («bigarren independentzia» da garai honetako prozesua idazle askoren esanetan, Angel Guerra Cabrerak, esaterako, urriaren 11ko “La Jornada” egunkarian idatzi zuen moduan), AEBek gero eta arazo gehiago dituzte beren kontrol eta nagusitasun nahiei eusteko.\nBeraz, datozen urteetan lehia horrek bizi-bizirik jarraituko du, are gehiago urriaren 7an Hugo Chavezek hauteskundeetan lortu duen garaipen historikoaren ostean, Venezuela eta Chavez baitira, Kubaren lidergo historikoa baztertu gabe eta Brasilgo ekonomiak duen pisu itzelaren ondoan, Latinoamerikako aldaketa handienen motorrak. Aldaketa gutxi espero daiteke, Romneyk ala Obamak irabazi, haien ikuspuntutik Bravo ibaitik beherako zonalde osoa borroka eremu baita.\nBarack Obama presidenteak traizionatu duen herria al da Mexiko? Esan behar da AEBetako presidente beltzak Mexikorekiko izan duen jarrera ez dela egokia izan.\nAitzakia bezala, Obamak aditzera eman du AEBetako Kongresuan ez duela berak nahiko lukeen gehiengorik eta horregatik ezin dituela hauteskunde kanpainan hartutako zenbait konpromiso bete, batez ere mexikar migrazioa behingoz legeztatzeko hartu zuen konpromisoa (mundu osoan, legez kanpo gehien zeharkatzen den muga da AEBen eta Mexikoren artekoa: 12 milioi pertsona pasatzen dira urtero!). Baina hori ez da guztiz egia, erreskate ekonomikorako neurrien bilduma, 70 urtetan saiatutako osasungintzaren erreforma eta finantza erakundeen kontrola xedatzen dituzten legeak aurrera atera baitzituen.\nHazel Blackmorek eta Olga Pellicerrek “Los retos internacionales de México” izenburuko liburuan idatzi dutenez (Siglo XXI argitaletxea), Barack Obamaren garaipenak horraino iritsi ziren, presidenteak zituen barne presioengatik eta errepublikanoek beste garaipenik ez baimentzea erabaki zutelako. Atzerritartasunarekin lotutako erreforma bazterrean geratu da, beraz, klimaren aldaketarena eta energiarena bezalaxe.\nAEBetan Mexikoren aurkako jarrerek gora egin dute. Egun Mexiko segurtasun arazotzat jotzen da. 2009an, urte hasieran, Joseph Lieberman senatariak Mexiko Pakistanekin alderatu zuen; eta bertako droga kartelak, AEBek aurre egin beharreko antolatutako delinkuentziarik arriskutsuena direla esan zuen.\nUne honetan, AEBek ez dute Mexiko lagun moduan edo maila bereko estatu gisa ikusten, hegoaldeko herrialdeko indarkeria tasak murrizten laguntzeko. Hori egin beharrean, Mexikoko indarkeria beren lurretara iritsi ez dadin neurriak hartzen ari dira estatubatuar agintariak. Clintonek 2010ean Mexikoko egoerari «narkoinsurgentzia» terminoa ezarri zion. Kontuan hartzekoa da, Blackmorek eta Pellicerrek beren liburuan diotenez Clinton baita Mexikoren inguruko politika benetan zehazten duena. Askotan esan dugun bezala, hau guztiz eskandalagarria da, Mexikotik igotzen den drogak AEBetan amaitzen baitu, dirua bertako bankuetan zuritzen baita eta armak bertan erosten baitira. Mexikarrak hiltzen dira eta gerra horren irabaziak AEBetako bankuek, finantza munduko pertsonek eta arma saltzaileek lortzen dituzte.\nOro har, beraz, Obamaren 2008ko garaipenaren ondoren egindakoak etsipena eragin duela onartu beharrean gaude. Ez baitu asmatu Mexikon edota mundu osoan zeuden itxaropenak betetzen. Agian, sentsazio horrek eztabaida sakonago batetara eraman behar gaitu: litekeena al da pertsona batek, edo iritzi korronte soil batek, AEBen ildo estrategikoa aldatzea? Edo gehiago sakonduz: posible al da instituzioetatik, sistemaren barrutik eta sisteman bertan lan eginez, eraldaketa eragitea?\nObamak delegatu edo ordezkarien banaketan sekulako aldea lortu zuen orain lau urte: 365-173, John McCain hautagaiaren aurka. Baina erne egon behar dugu, konderriak kontuan hartuz gero, McCainek 2.246tan irabazi baitzuen, eta Obamak soilik 865etan. Obamak hirietan irabazi zuen, AEBetako landa guneek kontserbadore izaten jarraitzen baitute. Auskalo zer gertatuko den datorren azaroaren 6an.\nPuerto Ricoko jatorria duen Benicio del Toro aktoreak urriaren 7ko “Zazpika” aldizkarian adierazi zuenez, aukera eman behar zaio Obamari beste lau urtez aldaketak egiten jarraitzeko. Garrantzitsua izango da, bai, jatorri latinoamerikarra dutenen bozka. Halere, Obamari bozka emateko egungo motibazioa ez da izango duela lau urte izan zenaren parekoa. Joseba Uriak www.zuzeu.com albistari digitalean urriaren 4an jaso bezala, «Obamak ez du bakea ziurtatzen; aldiz, Romney gerraren bermea da». Antzeko motibazioak egongo dira bozka baten edo bestearen atzean baina, oro har, Latinoamerikako gobernuek eta herritarrek AEBen nagusitasun nahiari aurre egiten segitu beharko dute.\nInfo7 Irratia: Xabier Harluxet [Bizi]: Instituzio publikoek tokiko komertzioari lagundu behar diote, ez IKEA bezalako proiektuei 2013-12-04 01:00Idazleen Elkartea: LITERATURA AURKEZTEKO MODU BERRITZAILEENA HAUTATZEKO NAZIOARTEKO SARIA. 2013-11-27 00:00Entzun!: Gora Japonen bigarren diskoa gaurtik aurrera salgai 2013-12-05 00:00Arrosa irrati sarea: 90seg #78 (The Beatles) 2013-12-04 19:38Bitxiblog: Detenido por contactar con 180 ni�os para intercambiar pornograf�a 2013-12-04 20:29


Etxeen gordelekuetan barrena | Kultura | Naiz\nEtxeetan gertatzen dira sarritan kontatzen ez diren istorioak, barrukoak baina garrantzitsuak aldi berean. Errelato nagusien autobideek kontatu ez dizkigutenak, misterioen eramaileak dira, bizitza beraren esentzien gordelekuak.\nBi dira Donostiako Nazioarteko Zinemaldian etxeen gordelekuetan barrena gertatzen diren pelikulak; Maider Oleagaren ‘Muga deitzen da pausoa’ eta Aitor Arregi, Jon Garaño eta Jose Mari Goenagak zuzendutako ‘La trinchera infinita’. Bi etxe narrazio lerroaren erdigunean eta, bi etxe horietan gertatzen dena irudikatzeko, baliabide eta abiapuntu zeharo desberdinak.\n‘La trinchera infinita’ Moriarti taldeak sortu duen filmik bikainena da. Etxea, gordelekua, da errelatoaren erdigunea, kontakizunean parte hartzen duen pertsonaia. Espainiako errepublika garaian, Gerra Zibila piztu bezain laster, Higinio eta Rosak etxean zulo bat egin beharko dute gizonaren bizitza babesteko. Denboraldi batez, bertan ezkutatzea erabakiko du. Itxialdiak, 30 urtetik gora iraungo du eta, ikusleak, beraien elkarbizitzaren eta Espainiako Estatuaren bilakaera historikoaren lekuko bihurtuko ditu. Gidoia, errealizazioaren planteamendua eta gizon-emakumeen arteko harremanak ederki daude irudikatuak. Kontakizunaren bikaintasunera heldu da lantalde hau, azpimarragarriak izanik Javier Aguirreren argazkilaritza lana eta Raul Lopez eta Laurent Dufrecheren edizioa.\nUrrun baina aldi berean gertu, Maider Oleagaren ‘Muga deitzen da pausoa’ filma dugu, Zinemira sailean proiektatua, Elvira Zipitriaren mamuaren arrastoak jarraitzen ditu bere zinema-entseguan. Elvira Zipitria Irastorza zuen izena eta askok ez genuen bere berri, Maider Oleagak film bat egin behar izan du hura nor zen guk jakiteko. Bere filmean, Oleagak bi garai desberdinetan jaiotako emakumeen bideak gurutzatzen ditu, Elvirarena eta berea. Francoren diktaduraz geroztikoak dira hotsetako batzuk; garai hartan, euskara-eskola klandestino bat sortu zuen Elvirak. Maider aldiz, zinemagilea, sortzailea da. Elvira nor ote zen aurkitzeko bidean egiten dituen desbideraketak, edertasun formal eta poetikoa duen artefakto bat sortzera eramango du, muga, pausoan dagoelako, etxeen gordelekuetan barrena.


Estibaus » Herrerako Krosaren hastapena\n« Jolastokieta, kirol elkartea\nHerrera Sport, kirol elkartea »\nHerrerako Krosaren lehen lasterketa 1926ko azaroaren 21ean egin zen, Herrera Sport klubak antolaturik. Irabazlea Fidel Acebal izan zen, Errenteriako Lagun Artea elkartekoa; elkarteen artean Añorga nagusitu zen. Lasterketaren kronika zehatzak garaiko prentsaren kirol orrialdeetan aurkituko ditugu (Mundo Deportivo, El Pueblo Vasco, La Constancia, ABC…), antolatzaileak zorionduz eta lasterketaren arrakasta nabarmenduz: “numeroso público presenció la carrera y a continuación de ella se procedió al reparto de premios, que fue otro éxito formidable, pues todos los clasificados recibieron premios“. (El Pueblo Vasco, 1926-11-23)\nHerrera Sport klubaren korrikalariak hauek izan ziren: Jose de Dios eta Francisco Zaldua federatuak, 20. eta 23. postuan heldu zirenak, hurrenez hurren, eta Angel Echeburua 24, Esteban Lacalle 31, Vicente Martínez 38, eta Sánchez 42 korrikalari hasiberriak.\nDenboraldiko lehen oin-lasterketa astebete aurretik Donostiako Fortuna klubak antolatu zuena izan zen eta bertan Herrera Sport elkartearen korrikalariek ere parte hartu zuten; hau dugu Herrera Sport elkartearen oraingoz dugun lehen notizia.\nHurrengo urtean, 1927ko abenduaren 22an, Herrerako krosaren bigarren lasterketaren txapelduna Migel Zialzeta (Real Sociedad) izan zen, eta elkarteen arteko lehian Errenteriako Lagun Artea nagusitu zen. Elkarte honek irabazi zuen Herrerako zur-biltegiko nagusia zen Fernando Nicolás jaunak bost korrikalariko talde txapeldunei eskainitako garaikurra; garaikurra behin betiko eskuratzeko taldeak bi urte jarraian irabazi behar zuen edo hiru alditan aldizkako. Altzako Udalak, bestalde, sari berezi bat gordea zeukan hasiberrien atalean lehen postuan sailkatutako klubarentzat, Herrera Sport taldeak irabazi zuena. (ABC, 1927-12-20)\nOrduz geroztik, Herrerako krosa jarraipena izan du gaur egun arte, Joakin Intxausti “Pipas” Herri Krosa izenarekin eta Herrera Kirol Elkarteak antolaturik. Antxon Seges elkarteko lehendakari ohiak honen gainean idatzi du “El cross de Herrera” artikuluan, Altza, Hautsa Kenduz 11 zenbakian.


Iaz ere Olentzero urtarrilean heldu zen Bordeleko Euskal Etxera (argazkia BordeleEE)\nIaz bezala, Olentzero pixka bat beranduago helduko da Bordeleko Euskal Etxera, urtarrilaren 9an zehazki. Elkarteak oporretatik bueltan bazkide ahalik eta gehien bil ditzake horrela egun honetako jai ederrera. Aurtengoan Adinekoen bazkariarekin batera egingo dute Olentzero eguna. Haurrek, Olentzero etorri bitartean, Xan Errotabehere ipuin kontalariaren ikuskizunarekin gozatu ahal izango dute eta krakada bat egingo dute euskal etxean.\nBordele, Frantzia. Bordeleko Euskal Etxea oporretan dago jada, baina elkarteko kideek urte berriko lehen ekintza izango dena prest dute jada: urtarrilaren 9an Olentzero etorriko da Eskualdunen Biltzarra elkartera eta opariak banatuko ditu haurren artean.\nEuskal Etxeko David Mugica bazkideak azaldu digunez eguna 12:00etan hasiko da, urtero egiten duten Adinekoen bazkariarekin. 'Urte guziz bezalaxe, elkarteak bazkaria eskaintzen die adineko bazkideei' eta '15:00etatik goiti: Eguberriko ipuinak entzun ahal izango ditugu Eskual Herritik etorriko zaigun Xan Errotabehererekin. Gero krakada haurrentzat eta Olentzerok ekarriko dizkie opariak', azaltzen du.\nHorrez gain, elkarteak urtarrilaren 30ean egingo du urteko lehen bilkura, Biltzar Nagusia zehazki, eta bertan urteko balioespena egin eta 2011eko proiektuak finkatuko dituzte.\nBordeleko Euskal Etxeko 'Fête de la Musique' jaialdiak jende andana bildu zuen bertako Eskualduna plazan\nOso pozik agertu dira Bordeleko Eskualdunen Biltzarreko kideak elkartearen 60. urteurreneko bestaren arrakastaz


Lasarte-Oriako Andaluziako Elkartea den "Semblante Andaluz" Atsobakar parkean ospatuko du auten bere XXI. El Rocioko Erromeria. Horretarako, beraien taldeko ikuskizunak eta ekimen kultural desberdin antolatu dituzte lasarteoriatar guztiak gerturatzeko eta berain kultura ezagun dezaten.\nAtsobakar. Ekainak 14 eta 15. Doakoa\nSemblante Andaluz Elkartearen eskutik\nBeste urte batez, Guadalupeko Ama Birjinaren omenez egiten diren jaiak puntual iritsi dira gure bizitzak aztoratuz eta Extremadurako Etxeari alaitasun gehiago emanez, ahal bada behintzat. Gure lagun eta senideekin poza eta dibertsioa partekatzeko unea da, egungo krisian pentsatu gabe baina ahaztu gabe ere; gaur egun gure artean aurkitzen ez direnentzako oroitzapen minutu batzuk eskainiko ditugu,iraganean gure artean egon bait ziren.\n2013ko irailaren 6, 7 eta 8\nUrtero bezala, Semblante Andaluz bere jai kulturalak aurkezten dizkigu. Ekitaldi kulturalaz gain, haurrentzako jolasak izango dira eta nola ez, festa giro bikainarekin. Anima zaitez eta Atsobakarrera hurbildu! Urriak 5, 6 eta 7.\nPrograma osoa (PDF).\n2012ko irailaren 7, 8 eta 9\nSemblante Andaluz Elkartearen XX. Erromeria


Game Gidatzeko Online. Play for free\nPlay jokoa Gidatzeko Online:\nGame Description Gidatzeko\nSaiatu autoa kontrolatzeko mundu errealean, eta balazta semaforoak, erantzun deiak, etab . Play jokoa Gidatzeko konektatuta.\nTekniko jokoa Gidatzeko ezaugarri\nGame Gidatzeko gehitu: 27.11.2011\nJokoaren tamaina: 2.5 MB\nJokoa jokatzen: 18649 aldiz\nGame Rating: 3.41 errondan 5 (127 kalkuluen arabera,)\nBezalako jokoa Gidatzeko Jokoak\nDeskarga jokoa Gidatzeko\nEmbed Joko Gidatzeko zure web orrian:\nJokoaren txertatu Gidatzeko zure webgunean, kopiatu kodea eta itsatsi zure webgunean html kodean. Gainera, nahi duzu jokoa bada Gidatzeko , eta kopia Posta elektronikoz edo zure lagun guztiekin lotura bidaltzeko, jokoa partekatu munduarekin!\nJokoa Gidatzeko -rekin, baita ere, jokoa jokatu zen:


Arroilak, oro har, eremu garrantzitsuak dira ornitologiaren aldetik, bertako baldintza fisikoak "edonorendako egokiak" ez direnez, hegazti espezializatuen (harkaiztarren) eta anitzen komunitate bat gordetzen dutelako.\nAipatu behar den espezie adierazgarrienetako bat sai arrea da; lekune horietan penintsulako eta Europako ugalketarako kolonia handienetako bat dago (250 ugalketarako bikote inguru Arbaiungo arroilan).\nBeste alde batetik, arroiletan agertu ohi diren beste espezie batzuk interes handikoak dira, hain ugariak ez direlako, edo kontserbazio egoera ahulagoan daudelako. Esate baterako, sai zuria (ugalketa garaian), ugatza, harkaitz zozo urdina edo harkaitz-txoriak.\nKomunitate horretan sartzen dira, halaber, belatz handia, hontz handia, arrano txikia, arrano sugezalea, arrano beltza, belatxingak, haitz-enarak eta beste espezie batzuk, ohikoagoak direnak basoetan eta ibaiertzetan, alegia, okil beltza, aztorea, gabiraia, urubia, martin arrantzalea, edo koartzak, beste askoren artean.\nHegaztien aberastasun horregatik, zonaldeak interes berezia du ornitologiako turistentzat. Horregatik Irunberriko eta Arbaiungo arroilak, bisitarako azpiegiturak baitituzte, Nafarroako Gobernuko Turismo Departamentuaren produktua den Birding Navarrako intereseko zonaldeetako bat dira.\nUgaztunetan ere aniztasun oparoa dago: azkonarra, basurdea, azeria, orkatza, basakatua, lepazuria, katajineta edo igaraba ikusiak izan dira noiz edo noiz, eta ohikoa da haien arrastoak aurkitzea arroilak zeharkatzen dituzten ibaietako urbazterretan. Gune horietan, bereziki leku ezkutuenetan, egon daitezkeen espezieak ditugu Pirinioetako muturluzea eta ur-ipurtatsa.\nHarkaiztien egitura berezia dela eta, saguzar espezie batzuk ere ohikoak dira arroiletan.\nAnimalia espezieetan interesekoak dira, halaber, uhandre piriniotarra, Eskulapioren sugea, ibai-karramarro autoktonoa, arkanbelea, edo Gomphus graslini burruntzia.


Ireki: Moodle euskara irakasteko aurrez aurreko ikastaroetan\n2014ko udan Moodle euskara irakasteko aurrez aurreko ikastaroetan ikastaroa eman genuen HABEk irakasleen prestakuntzarako burutzen duen planaren barruan.\nHizkuntzen irakaskuntzaren garapenak aldaketa ugari ekarri ditu Helduen Euskalduntzera. Horietako bat ikas-moldearena izan da: aurrez aurrekoa, on-line, autoikaskuntza, b-learning-a... Informaziorako eta Komunikaziorako teknologiek ere (IKTak) badute zer esana aukeratzen den moldean baina ukaezina da gaur egun, aukeratutako moldea edozein dela ere, nahi eta nahi ez hartu behar direla kontuan IKTak eta berauen erabilera hizkuntzen ikaskuntzan.\nEuskara helduei irakasteko ikastaroetan gero eta jarduera gehiago egiten dira IKTak erabilita; baina, askotan ez da nahikoa ohiko eskoletan egiten ditugunak IKTen bidez nola egin daitezkeen jakitea, askoz garrantzitsuagoa da bereiztea zer egin dezakegun aurrez aurreko eran eta zer Moodle bezalako baliabide baten bitartez.\nIkastaro honetan ikasgelan lantzen diren alderdietako batzuk ikasgela birtual batean erabili ahal izateko orientabideak eta irizpideak aztertu genituen, gero alderdi horiek Moodle-ren zein tresnaren bitartez lan ditzakegun iradokitzeko.\nHona hemen ikastarorako ezarri genituen helburuak:\nMoodle-ren hainbat baliabide ezagutzea eta erabiltzen ikastea\nEuskara klaseetan garatzen diren ohiko jarduerak Moodle-ren bitartez egiten trebatzea\nB-learning-aren oinarrizko hainbat kontzeptu aztertu eta horien inguruko hausnarketa egitea\nHelburu horien lorpenerako ondorengo edukiak aukeratu eta landu genituen:\nEdukiak lantzeko jarduerak\nEntzumena lantzeko jarduerak\nIrakurmena lantzeko jarduerak\nIdazmena lantzeko jarduerak\nBaliabide teknologikoak Moodle-n\nEbaluazio aurreraturako errubrikak\nAurrekoetan bezalaxe, Moodle erabiltzen duten edo erabili nahi dutenen esku utzi nahi dugu ikastaroa ondorengo helbideetan:\nIkastaroa ikusteko jo hona: Moodle euskara irakasteko aurrez aurreko ikastaroetan\nIkastaroa jeisteko jo hona: Moodle euskara irakasteko aurrez aurreko ikastaroetan\nEgilea Pedro Lonbide en 11:30\nEtiketak: aurrez aurre, didaktika, irakasleen prestakuntza, Moode


Elgoibarko Udalak bigarren urtez abiarazi du herriko balkoiak eta leihoak apaintzeko lehiaketa - Elgoibarko Udala\nElgoibarko Udalak bigarren urtez abiarazi du herriko balkoiak eta leihoak apaintzeko lehiaketa\n2019 - 5 - 16\nEkimenaren xedea herriko balkoiak eta leihoak loreekin apainduz, herriari itxura atseginagoa ematen dioten bizilagunak saritzea da, eta bidenabar, ohitura hori herritarren artean zabaltzea.\nBeste urte batez eta iazko arrakasta ikusita, Elgoibarko Udalak udalerriko balkoiak eta leihoak apaintzeko lehiaketaren bigarren edizioa abiarazi du. Ekimenaren helburua, herriko balkoiak eta leihoak loreekin apainduz, herriari itxura atseginagoa ematen dioten bizilagunak saritzea da, eta bidenabar, ohitura hori herritarren artean zabaltzea. Helburua ez da lehiaketa egitea, herritarren interesa eta ahalegina saritzea baizik.\nLehiaketan Elgoibarko hiri-lurzoruan dauden etxebizitza guztiek parte hartu ahal izango dute, eta horretarako, izena eman beharko dute:\n• Maiatzaren 20tik ekainaren 14ra, HAZ bulegoan (07:30 - 15:30)\n• Maiatzaren 23an, Kalebarren plazan izango den “FurgoBaratzean” (10:00-13:00) banatuko den inprimakia beteta. Furgobaratzean lore bakarra banatuko da etxebizitza bakoitzeko, amaitu arte.\nHiritarrak parte hartzera animatu nahi du Udalak, epaimahaiaren hitzetan, iaz izena eman ez zuten balkoi eder asko ikusi baitziren balorazioa egiterakoan, eta pena izan zen horietako baten bat ez saritzea.\nSariei dagokionez, balkoi edo leiho dotoreena sarituko da; horretarako, landare edo lore biziak erabiliko dira apaingarri gisa, eta epaimahaiak horiek kaletik ikusteko aukera izan beharko du. Parte-hartzaileek balkoi eta leihoak nahi bezala apaindu ahal izango dituzte, beti ere, ingurua errespetatuz (auzokideak, kalea…) eta segurtasuna bermatuz. 2 sari mota egongo dira eta herriko eta eskualdeko sariak bateraezinak dira:\n• Herrikoa: lehenengo sariak 200 euroko bonoa irabaziko du, eta bigarrenak, 150 eurokoa Txankakua elkarteko saltokietan gastatzeko.\n• Eskualdekoa: 250 euroko bonoa irabazlearen herriko saltoki elkartuetan gastatzeko.\nEpaimahaia hiri lorategietan aditua den pertsona batek eta udaleko ordezkari batek osatuko dute. Balorazioa uztaileko lehenengo hamabostaldian egingo da eta baloratuko diren irizpideen artean daude, konposizioaren originaltasuna eta sormena, apainketaren kalitatea, harmonia, diseinua eta konplexutasuna.\nUztailean jakinaraziko da epaimahaiaren erabakia, eta sari banaketa ere hilabete horretako erdialdean egingo da. Parte-hartzaileei sari banaketa noiz eta non egingo den abisatuko zaie aldez aurretik. Baliteke sariak hutsik geratzea, epaimahaiaren iritziz gutxieneko kalitate maila ez badute.


Disneyland Oporrak Parisen Winter eta udan zehar | Save A Train\nHasiera > Tren Bidaia Frantzia > Disneyland Oporrak Parisen Winter eta udan zehar\nDisneyland Paris izaten da lehena nazioarteko Disney Park zale askok bisitatu. Ez jakin nahi duzu Onena Disneyland Parisen oporrak planifikatzeko neguan eta udan zehar? Ondoren, leku egokian duzun etorri! Marne-la-vallée kokatua, Paris auzo batean, Disneyland Paris ingurukoa da 45 hirigunetik trenez minutu. Osoa estazio honetan datza 7 ofiziala Disney-gaikako hoteletan, hainbat bazkide hotelak, Disney Herrixka aisialdi eta erosketak auzoan, eta bi parkeen: Parc Disneyland eta Walt Disney Studios Park. Hunkituta bisitatu? Hemen batzuk partekatu dugu gure onena aholkuak a bizi negua Egun edo udako oporrak Disneyland Parisen.\nEuropan bisitatzen ari bada, lehen aldiz, zergatik ez gure zerrenda ikusteko zer ezin duzu galdu Europan bisitatzen ari bada: HEMEN\nAzken Berriak Disneyland Parisen Oporrak buruz Neguko eta Udako zehar\nDisneyland Paris da fantasiazko bila! Hau gida bat da Onena Disneyland Parisen oporrak planifikatzeko neguan eta udan zehar, baina zintzotasunez guztietan harrigarria da denboraldi. Berriki, eskala handian eraberritze Disney Paris urteurrena aurretik esker, parkearen zati handi izan da bere jatorrizko distira leheneratu. Ospakizuna berez amaitu da, baina ez da oraindik albiste onak. entretenimendu new gehienak ostatu! bai! It egingo ere gehiago osatu ahal Halloween eta Gabonetako aisialdi urtearen amaieran bidez.\nyou hasieran bisitatzea ere pentsatzen bada 2019, Force Star Wars gertaera leyendas exekutatzen urtarrilaren 12 martxora 17, 2019, eta piratak & Printzesen Festival ospatuko da urtarrilaren 19 martxora 17, 2019. Horren ostean, Marvel Super-Heroes denboraldia martxoaren exekutatu 23 ekainera 16, 2019, eta Lehoia King eta Jungle Jaialdia uztailaren gertatuko da irailera 2019, Halloween jarraian eta Gabonak denboraldietan.\nLyon aireportua Disneyland-eko Marne-la-Vallee trenak\nNOIZ BEHAR bisitatzen duzun Disneyland Paris?\nOraindik epe luzerako antolatzailearen bazara eta guztiz zure Disneyland Parisen oporrak prestatu neguan eta udan zehar nahi duzu, orduan info hau irribarrea duzu egingo. Disneyland Paris bere epe luzeko planak Marvel inplikatzeko iragarri du, Star Wars, eta baten barruan Izoztuak $2.5 milioi Walt Disney Studios Park biziberritzeko.\nurte anitzeko Walt Disney Studios Park urbanizatzeko hau atera jaurti egingo fase batean hasita 2021. Nahiz eta gero, oso litekeena dela elementu txikiagoak izango lehenago sorta horren amaieran estreinatuko da. hedapen ontziratu Paris aurretik amaituko egingo 2024 Olinpiar Jokoetan.\nHagako Disneyland Marne-la-vallée Trenak to The\nMaastricht Disneyland Marne-la-vallée Trenak to\nKolonia Disneyland Marne-la-vallée Trenak to\nFrankfurt Disneyland Marne-la-vallée Trenak to\nThe eguraldi Paris March inguruan hasi /April, eta irailaren azaroaren bidez hotza, baina gozatzeko aukera izango dugu! Hauek dira urte sasoi gehien epela du, eta are, ahal arren elurra neguan, normalean ez da oso hotza azaroaren erdialdean. (Mid-to-berandu abenduaren bultzaka baliteke zure zorte, arren.)\nyou hasieran bisitatzea ere pentsatzen bada 2019, Force Star Wars gertaera leyendas exekutatzen urtarrilaren 12 martxora 17, 2019, eta piratak & Printzesen Festival ospatuko da urtarrilaren 19 martxora 17, 2019. Horren ostean, Marvel Super-Heroes denboraldia martxoaren exekutatu 23 ekainera 16, 2019, eta Lion King eta Jungle Jaialdia Uztailean gertatuko da irailera 2019, jarraian Halloween eta Gabonetako urtaroak arabera.\nDisneyland Paris Gabonetan\nGaldera gabe, gehien Nabarmentzekoa Denbora Disneyland Paris bisitatzeko azaroaren erdialdean inguruan Gabonetako-eskuineko da hasten denean. Normalean, Disney Enchanted Gabonetako azaroaren hasieran doa urtarrilaren hasieran bidez. denbora bikaina Disneyland Paris bisitatzeko batzuk sasoiko osagarriak aisialdirako da, eta guztiak parkearen inguruan apaingarriak ederra egiteko. Plus, ezin duzu sentitzen beat Herriaren Pariseko Oporretan hilabeteetan.\nStuttgart Disneyland Marne-la-vallée Trenak to\nGenevako Disneyland Marne-la-vallée Trenak to\nMarsella Disneyland Marne-la-vallée Trenak to\nLuxemburg Disneyland Marne-la-vallée Trenak to\nZenbat egun FOR Disneyland Parisen Oporrak Winter eta udan zehar?\nzauden masiboa fan bat bada, gero, egun batean egiten luzatzen da. ona exekutatzen oinetakoak duzu espero dugu! Ahal izanez, nahi duzu 3 Disneyland Paris egun. Asko Parc Disneyland in arakatzeko, eta parkean oso zehatza da, beraz esleitzean plangintza 2 edo 2.5 parke horretarako egun zure onena apustua da.\nJende gehienak Walt Disney Studios parkean betetzeko egun bat eta erdi edo egun batean. Ez dago sorta bat da atsegina erakargarri ez. Besterik ez duzu izan bada egun bat esperientzia Disneyland Paris, saltatzeko Studios eta besterik ez Disneyland parkean.\nWinter 2019/2020: Liburua goiztiarra eta Save\nAntolatu aurretik eta gorde, erabilgarritasuna onenak Winter on batekin 2019/2020 batetik helduera batera 7garren Azaroa 2019 to 1st April 2020. Antolatu ametsa opor aldez aurretik!\nGet Up to 25% Zure Hotel Off & Park Ticket paketea *\nFree Erdia **\nZure egonaldiaren iraupena osoan mantentzeko aholkuak Disney Hotel batean edo Disney Davy Crockett Ranch at bada.\nFree gosaria eta bazkaria edo afaria ***\nZure bi Disney Parkeak egun bitartean egonaldia duzu Les Herriak Nature Parisen bada.\nari zaren desberdinak aldi berean iristen bada plangintza, mesedez egiaztatu uneko eskaintza guztiak hemen.\nONENA ibilaldiak AT Disneyland Parisen Oporrak Winter eta udan zehar\nHere’s what we think you should prioritize during a visit to Disneyland Park. Horietako batzuk ezagunak soinua izango dituzun American parke izan bada, baina badira nahikoa izaten desberdintasunak (bai esperientziarik edo estetikoak) Paris-ren bertsio sentitzen berezia egiteko. Eta, bidaia onena hemen dago benetako bat-bat-mota erakarpen klasikoak Disney trikimailuak batzen dituen bewitching new story-lerro batekin.\nAmsterdam Disneyland Marne-la-vallée Trenak to\nAnberes Disneyland Marne-la-vallée Trenak to\nRotterdam Disneyland Marne-la-vallée Trenak to\nEstrasburgoko Disneyland Marne-la-vallée Trenak to\n10. Indiana Jones et le tenplua du Peril-Indiana Jones eta Peril tenplua\n9. Abentura uhartea\n8. Alice bere Curious Labyrinth\n6. Nautilus du Les Mysteres du Nautilus-The Mysteries\n5. The Taniere Dragon-Dragon en Lair\n4. Small World bat da\n2. Karibeko piratak\nDisneyland Parisen Oporrak Winter zehar eta uda eta Disneyland bertsio ederrena munduko prest? baten gainean salto egin Paris entrenatu laguntzarekin SaveATrain No peaky extra fees, bertan ibilaldiak diru gehiago esan nahi du! minututan txartel bat erreserbatu.\nEz gure blog post txertatzeko zure gune kalera nahi dituzu, bai hartu ahal izango duzu, gure argazki eta testu eta besterik gabe, eman kreditu link batekin Blog post honetan, edo hemen klik egiten baduzu: https://embed.ly/code?url=https://www.saveatrain.com/blog/disneyland-vacation-paris/ - (Joan behera apur bat ikasi Kodea ikusi)\n#disneyinsummer #disneylandfrance #DisneyParis disneyland disneywinter europetravel familia oporrak trainjourney tren aholkuak travelfrance visitdisney


INAUTERIAK 2018 OTSAILAK 9-13 - www.amorebieta.com – Hilero Zornotzan\nINAUTERIAK 2018 OTSAILAK 9-13\nEscrito por Hilero en Berriak · 2018/01/24 · No hay comentarios\nAmorebieta-Etxanoko Udalak hainbat ekintza antolatu ditu datozen Inauterietarako. Horrela, otsailaren 9tik 13ra, zornotzarrek hainbat kultur ekitaldi izango dituzte kaleak girotzeko. Jai parte-hartzaile batzuk antolatu nahi dira, herritar guztientzat baina bereziki txikienei zuzenduak.\nOstiralean, hilak 9, Pirritx, Porrotx eta Marimotots pilotalekuan jarriko den taula gainean izango dira arratsaldeko 17:30etik aurrera. Sarrerak 6 eurotan salduko dira eta otsailaren 5etik aurrera eskuratu ahal izango dira Gazte Bulegoan.\nBeranduago, 19:00etan, Zelaieta parkean, Perubeleren aurkezpena egongo da eta ondoren jaietako protagonista nagusia den honekin kalejira bat egingo da. Ibilbidean zehar Udazken taldeko dultzaineroak izango ditu bidelagun eta parte hartzen duten guztiak animatuko dituzte.\n19:30etik aurrera atseden hartu ahal izango da Zelaieta parkean jarriko den karpan eta han zornotzarrek txorizoa eta sagardoa jan eta edan eta ordu erdi beranduago Gora Herria taldeak egingo duen erromeriarako indarrak hartu ahal izango dituzte.\nLarunbaterako, otsailak 10, 18:30ean magia ikuskizuna antolatu da Asier Khidam magoaren eskutik.\n19:00etatik aurrera, La Cuadrilla de la TIa kaleko ikuskizun musikalak Amorebieta-Etxanoko kaleak girotuko ditu zornotzarrak animatuz eta 20:30etan, Zelaieta parkean egongo den karpan, DJ XAIBOR izango da eta jendea dantzatzen animatuko du.\nBeste urte batez, Luis Urrengoetxea kaleko ostalariek mozorro lehiaketa antolatu dute eta aurtengo gaiarekin lotuta dagoen mozorrorik onenari saria emango diote: Munduko karnabalak\nIgandea, otsailak 11, egun lasaiagoa izango da eta Udabarri dantza taldearen eskutik 12:00etatik aurrera Inauterietako dantzak ikusi ahal izango dira herriko kaleetan.\nAsteartea, otsailak 13, 17:00etatik aurrera Zelaieta parkean. Photocall bat egongo da txikienek argazki bat atera dezaten oroigarri gisa. Orduerdi beranduago kolpez blai ikuskizuna eskainiko dute Zo Zongó batukada taldekoak.\n18:00etan Nafarroa Zentroan nagusientzako mozorro lehiaketa egingo da. Ondoren lunch bat egongo da eta Inauterietako dantzaldi bat parte hartzen duten guztientzat.\n19:00etan dultzaineroen laguntzarekin Inauterietako kalejira bat egongo da. Zelaieta parkean hasiko eta bertan baita ere datorren urtera arte agur esan ondoren erre egingo da Perubele. Txikienentzat txokolatada bat ere egingo da.\n« Maketa lehiaketaren bosgarren deialdia martxan\nDon’t be Dummy | Zuk ez duzu ordezkorik »


Aniztasunaren kudeaketa demokratikoa Nafarroan egitasmoak 2018an abiatutako Gure jendea, aniztasuna eta kohesio bideak ekimenean sakontzea bilatzen du, eta bi ardatz nagusi hauetan jarri du azpimarra: bizikidetza aniztasunean, batetik, eta proiektu partekatu baterako kultura demokratikoan, bestetik. Helburu orokor gisa, Nafarroako Gobernuari eskaini nahi izan zaio herritarren arteko bizikidetzan lagun lezakeen gutxieneko balio marko baterako hurbilketa, hori baita edozein proiektu partekatu baterako baldintza nagusietakoa.\nProiektuak 2019an ekin zion bideari, Baztan, Berriozar eta Castejonen egindako Herritarren Mahaien eta Gizarte Foroen bidez (Nafarroako aniztasun geografiko eta identitarioa irudikatzeko aukeratutako udalerriak izan ziren), eta 2020an jarraitu zuen bizikidetzan sakontzeko helburuarekin Aditu Talde, Nafarroako Eragileen Mahaia eta Nafarroako Herritarren mahaiaren bidez. 2021ean Aholku Batzorde baten bidez eta Nafarroako pertsona esanguratsuei egindako elkarrizketen bidez bizikidetza eraikitzera eramanen gaituen beharrezko konfiantza-giroa sortzeko oinarrizko baldintzak aztertu genituen.\nABIAPUNTUKO HIPOTESIA ETA HELBURUAK\nAurreko urteotan egindako lanketaren ondorioz, aurtengo jarduerak hipotesi orokor honetatik abiatuko dira: Nafarroan azaltzen den bizikidetza gatazkaren arrazoi ildo garrantzitsu bat –ez bakarra- nazio identitateari eta gizartearen polarizazio ideologiko mailari lotua dago.\nGatazka hori gainditzeko bidean, beharrezko jotzen da hiru gai hauen inguruan gogoeta egitea: gizarte konfiantza, euskararen balizko politizazioa eta Nafarroako Administrazioaren zeregina.\nEra berean, hiru gai hauek lantzeko eta bideratu ahal izateko, aurtengo jarduerak ondoko hipotesietatik abiatuko dira:\nGizarte konfiantza nazio, kultura, erlijio, eta ideologia aniztasuna barneratuta duen kultura demokratiko baten lanketa luzetik sortuko da, eta hori Administrazioaren bultzadatik eta nazio, kultura, erlijio eta ideologia eragileen onarpenetik abiatuko da.\nZaila da euskararekiko atxikimendua areagotzea, euskara bera proiektu politiko batzuei estuki lotua atzematen baldin bada (bai euskararen zentraltasuna azpimarratzeko, eta baita euskararen arriskuaz ohartarazteko ere).\nNafar guztien ordezkari izaki, Nafar Administrazioaren zeregina funtsezkoa da euskara nafarren ondaretzat har, eta gizarte konfiantza areagotu dadin.\nHipotesi horien arabera, 2022ko proiektuak ondoko helburuak ezartzen ditu:\nHipotesiok Nafarroako gazteekin kontrastatzea, garrantzi berezia emanez beraien ikuspuntuari, uste baitugu bestelako iritzia isla lezakeela belaunaldi aldaketak.\nNazio identitateen eta proiektu politikoen arteko lehian oinarritutako gatazka demokratikoki kudeatzen hasteko gakoak identifikatzea belaunaldi berrietan.\nGazte politizatu eta ez politizatuen arteko diskurtsoen artean aldaketarik dagoen aztertzea.\nGAUZATUKO DIREN EKINTZAK\nProiektuaren definizioa, koordinazioa eta zuzendaritza, metodologia zehaztea, Gazteen taldeak osatzea, bileren dinamizazioa eta azken txostena idaztea.\nNAFARROAKO GAZTE EZ POLITIZATUEN TALDEA\nBi bilera planteatzen dira eta hauen eginkizuna izanen da:\nNafarroako Iparralde eta Hegoaldeko gazteen arteko diskurtsoen alderaketa\nBelaunaldi berriekin bizikidetzarako aukerak aztertzea\nIparraldean, Bera (Martxoak 23, 18:00)\nHegoaldean, Tutera (Apirilak 6, 18:00)\nTaldea osatzerako garaian Nafarroako lurraldearen aniztasunean eragiten duten hainbat faktore kontuan izanen dugu, eta horien arteko oreka bilatuko dugu: lurraldea, generoa, nazio identitatea, kultura, erlijioa eta ideologia. Hori dena bideratzeko, hasiera batean bi talde osatzea pentsatu da: Nafarroako Iparraldean lehenengoa eta Nafarroako Hegoaldean bigarrena.\nNAFARROAKO GAZTE POLITIZATUEN TALDEA\nHainbat bilera planteatzen dira (maiztasuna emaitzen araberakoa izanen da) eta hauen eginkizuna izanen da:\n2021eko txostenari buruzko iritziak biltzea.\nTalde Eragileak darabilen hipotesia kontrastatzea.\nGazte ez politizatuen taldeen iritziak kontrastatzea.\nTalde Eragileak zehaztutako arazoak eta horiek gainditzen hasteko gazteek atzematen dituzten gakoak identifikatzea.\nBelaunaldi berriekin bizikidetzarako aukerak aztertzea.\nAurkezpena eta hipotesiaren kontrastea (Maiatza)\nGazte ez politizatuen iritziak kontrastatzea (Maiatza-Ekaina)\nArazoak eta gakoak identifikatu (Ekaina)\nTaldea osatzerako garaian Nafarroako lurraldearen aniztasunean eragiten duten hainbat faktore kontuan izanen dugu, eta horien arteko oreka bilatuko dugu: lurraldea, generoa, nazio identitatea, kultura, erlijioa eta ideologia.\nNAFARROAKO HAINBAT ADITURI EGINDAKO ELKARRIZKETEN HUSTUKETA\nNafarroako hainbat adituri elkarrizketak egin zaizkie jarraitutako gogoeta prozesu guztiaz hausnarketa eta kontrastea egiteko modu sakonean, baita agian gako berriez ohartarazteko eta haien iradokizunak jasotzeko. Adituon profila ahalik eta askotarikoena izan da, adina, generoa, lan eremua eta ideologia kontuan hartuta. Orain, elkarrizketa guzti horien emaitzak aztertuko ditugu.\nProzesu guztia jasotzen duen txosten idatzia.


Mundumob ekimenak iraunkortasunaren alde dantzan jarriko du Gipuzkoa - GARA\nGipuzkoa Zero Zabor taldeak Mundumob ekimena aurkeztu zuen atzo Zubietan egindako agerraldian. Gipuzkoa zeharkatuko duen ekimena da hau, iraunkortasunaren aldarrikapena herriz herri eta txokoz txoko eraman nahi duena. �Guztiok daukagu mundua aurreko belaunaldiek jaso zuten aukera berdinekin jasotzeko eskubidea, eta ondorioz, guztiok daukagu mundua hurrengo belaunaldiei jaso dugun aukera berdinetan uzteko bete beharra�, aitortu zuten, aurkeztutako ekimenaren helburu nagusia laburbilduta. Hori hala, ideia hori �Eman hartu nahi duzun mundua� leloan laburbildu dute.\nJakinarazi zutenez, ekimenaren printzipioak finkatu nahi izan zituzten, herritar eta eragileak izango baitira horiei atxiki eta helburu eta ekintza zehatzak antolatuko dituztenak.\nAurreratu zuten herritarrei helarazi nahi dieten mezuaren bektore nagusia herritarrek gorpuztuko duten kantu koreografiatua izango dela. Karlos Gimenezek egin, Jon Maiak letraz jantzi eta Ze Esatek taldeko Jabik eta Gose taldeko Inesek abestuko duten kantuarekin dantzatuko dute, Mikel Erguinek osatutako koreografiari jarraituz.\nHalaber, eskuz esku ibiliko den mundu bola bat izango da mezua han eta hemen zabaltzen lagunduko duena.\nIbilbideari dagokionez, datorren larunbatean, hilak 4, abiatuko da Orendainen, herri horretan egindako lanari aitortza egiteko. Izan ere, Gipuzkoa Zero Zabor taldearen esanetan, Tolosaldeko herri hau eredu da Gipuzkoan eta Euskal Herri osoan, erakutsitako konpromisoagatik. Hondakin organiko guztia herrian tratatzen dute Oreindainen eta �ez dute beste herrietara organiko tona bakar bat usteltzera bidaltzen�.\nEkainaren 8an, berriz, Donostian egingo dute amaiera ekitaldia. Herritarrei eta sortutako hondakin kopuruari dagokionez, herririk handiena dela gogora ekarri zuten, �praktika on eta eredugarriak ezinbestean aplikatu behar diren tokia, beraz�. Donostiak, 2016an Europako Kultur Hiriburu izatearekin, bere buruari erronka polita jarri diola gogora ekarri zuten. �Guk gure ekarpena egin nahi diogu izendapen horri, kulturak eta jakintzak nekez egiten baitute bat utzikeria eta zabarkeriarekin�. Amaiera ekitaldia hiriburuan eginda Donostia zero zabor norabidean jartzeko euren ekarpena egin nahi dute.


Egundoko sena du eta detektibea izan nahi du. Munduan zehar ibili ohi da bere lehengusu Larry baldarrarekin. Etxezain leialarekin eta Watson katuarekin, misteriorik korapilatsuenak argitzeko.\nAgatha eta Larry Mistery antzinako urrezko koroa baten arrastoari jarraika dabiltza. Koroa duxek jartzen zuten Veneziaren historiako mende onenetean. Inauteriak direnean norbaitek koroa lapurtu du. Mozorro artean, noble zaharrekin eta jazarpenak eginez, Misterytarrak onik aterako dira euren lehen abentura italiarretik.\nZenbakia 7 Agatha Mistery\nOrrialdeak 134 or.


Albiztur, ia 500 urte atzera - Albiztur - Tolosaldeko ataria\nAlbiztur, ia 500 urte atzera\nImanol Garcia Landa 2014-11-14 12:30\nAlbiztur herriari buruz dagoen argazki zaharrena, 1890 urte ingurukoa, Elane familiak gordea.\nMikel Prietok idatzi duen 'Albiztur 1552: baserriak eta etxeak' liburuaren aurkezpena egingo dute, bihar\nHainbat ekitaldi antolatu dituzte larunbaterako Albizturren, udalaren eta herritarren artean, eta horien artean nabarmentzekoa da Mikel Prietok egindako Albiztur 1552, baserriak eta etxeak liburuaren aurkezpena. Urte hori oinarri hartuta herriko ehun baserri eta etxe ingururen historia bildu du Prietok.\nDonostiarra izatez, Prietok badu lotura Albizturrekin, bertako Atxista baserriko Juan Zelaiak bere lurretan erleak jartzeko aukera eman baitzion orain 24 urte. «Juan Zelaiak hainbat istorio zekizkien baserriko bizitzari buruz eta nik banuen jakin-mina gaiari inguruan». Prontxio Martinez arotzarekin ere harremanetan jarri zen, eta honek konponketa lan asko egin zituenez Albizturko eta bailarako hainbat baserri eta etxeetan, asko lagundu zion «hainbat etxetan sartu eta jendea ezagutzen».\nAlbizturko etxe eta baserrien historia arakatzen hasi eta liburuak oinarri moduan hartzen duen dokumentu batekin egin zuen topo. «Etxea erre Ermandadea moduan itzuli daitekeen dokumentua 1552 urtekoa da. Eskritura horretan azaltzen dira urte horretan ermandadean bere izena eman zutenak, 80tik gora, eta gainera bere etxea zein zen. Garai hartako errolda moduan hartu daiteke, eta Albizturko lehen errolda osoa izango litzateke».\nHiru etxetan, familia bera bost mendetan\nLiburuaren bitartez, esaterako, orain bost mende ahaideak Albizturren zituztenek, bere zuhaitz genealogikoa egiten hasteko aukera ematen du. «Errolda horretan agertzen diren etxeetan zeintzuk ziren jabeak eta zer familia zuten gutxi gorabehera, datu horiek jaso ahal izan badira», azaldu du Prietok. «Beraz erreferentzia hori eskaintzen du jendeak bere familiako historia edota bere etxearen historia egiteko».\nEsaterako, Prietok jasotako informazioaren arabera ikusi ahal izan da gutxienez hiru baserritan, Urretahaundi, Urtukoetxea eta Goikoetxea, 1552 urtetik gaur egunera arte bakoitzean familia bera izan dela bizitzen.\nEskritura horretan azaltzen diren etxeetaz gain, garai hartako beste zenbait baserri eta etxeren berri jaso du liburuan egileak. Horretarako Aranzadi zientzia elkarteak egindako lana erabili du: «Tolosaldeko hamabi herritan dago aukera, norbaiten izen-abizenak jarri eta pertsona horren inguruan dauden eskrituren berri izateko, tartean XVI. mendekoak. Zortea baduzu, eskritura horietako bat testamentu bat edo ezkontza itun bat izan daiteke eta hor informazio asko azaltzen da». Hain justu, horrelako dokumentuei esker lortu du Prietok datu gehiago biltzea eta Ermandadean azaltzen ez diren etxeei buruzko informazioa jasotzea. «Denera ehun bat etxe dokumentatuta azaltzen dira liburuan, baina ez du esan nahi zeuden guztiak zirenik. Bestalde, nahiko harrigarria da ikustea liburuan azaltzen diren etxeetatik egun 20 falta direla».\nAranzadik osatutako dokumentazio lanaz gain, beste hainbat iturri ere erabili ditu Prietok. Batetik, Seminarioko liburu sakramentalak, alegia, heriotza, jaiotza eta ezkontza agiriak. Bestetik, Oñatiko artxiboan ere aritu da informazio bila. Eta Prietok ere garrantzi handia ematen dio elizbarrutiko informazio iturri bati, hau da, herri bakoitzeko elizak izaten dituen liburuetako datuak. «Matricula parroquial izenekoak topatzeko aukera baduzu zuren herrian, momentu horretan zure herriko pertsona guztien zerrenda eskuratzen duzu, eta hori bihurtzen zaizu helduleku ezinhobea», azaldu du.\nAranzadi zientzia elkarteak bultzatutako Tolosaldea Historia Bildumaren 19. alea da Prietok osatutako liburua. Hain justu, lana egiteko Juantxo Agirre-Mauleonen emandako laguntza eskertu du. «Liburuaren azalean eta beste hainbat elementuetan bere parte-hartzea erabakigarria izan da», zehaztu du Prietok. «Esaterako, berak proposatu zidan etxe bakoitzeko argazki bat jartzea, eta horrela egin da». Biharko aurkezpenean, hain justu, Prieto eta Agirre-Mauleon izango dira, eta bertara joaten diren herritarrek liburu bat eskuratu ahal izango dute etxe bakoitzeko.\nMikel Prieto liburuaren egilea, Errekalde baserriko leihoaren azpian dago argazkian. «Prontxio Martinez bizi izan zen hemen», dio Prietok eta baserri hori jartzen du adibide moduan etxe bateko kanpoko itxurari begiratuta bakarrik hanka sartzea «oso erraza» dela azaltzeko: «Baserrian sartuz gero orduan hasten zara lehengoko arrastoak ikusten. Arkitekturaz asko dakien norbaitek esango du Prontxioren etxekoak XVI. mendeko leiho bikoitzak eta arku konopialak dituenak direla. Baina ez du ikusi barrutik eserlekuak dituela, hau da, elkarrizketa lekua zela, 'parlotero' bezala ezagutzen dena, eta XV. mendekoa izan daitekeela». Prietok, argazkian, burdinezko pasadore bat du eskuan, Albiztur inguruan bildutakoa: «Muruetxea baserriari buruzko informazioan hainbat burdinezko piezen argazkiak jarri ditut, 1552an errementariaren etxea zelako. Esanguratsuena pasadorea da, XVI. mendeko San Juan naoa eraikitzeko eredu gisa erabili dutena».\nAzaroak 15eko egitaraua\n18:00. Xalto pailazoa, Mikel Susperregirekin. Haurrei zuzenduta, udaletxeko erabilera anitzeko gelan.\n18:00. Ondoko hilobiko tipoa antzezlana, frontoian, Iker Galartza eta Aitziber Garmendiarekin. Gazte eta helduei zuzenduta.\n19:15. Albiztur 1552, baserriak eta etxeak liburuaren aurkezpena, udaletxe azpian. Mikel Prieto autorearen eta Aranzadi zientzia elkarteko Juantxo Agirre-Mauleonen parte hartzearekin.\nOndoren. Afari-merienda: patata tortilla, gazta, edariak eta gaztainak frontoian.


SANJUANZAR - Lizargarate - Alabita arratea - MUGARRILUZE - Degurixa - Apotza - ARANGUREN - BIZKARLATZA - HARRIURDIN - SANJUANZAR | Euskal-Herria.Org\n»Aranguren (mendi) »Mugarriluze (mendi) »Makatz Gain (mendi) »Bizkarlatza (mendi)\nHeldu gara Alabita aldera. Hegoaldera Mugarriluzerako aldapa zain dugu, eta goialde osoa babesten errota-haizeak.\nMugarriluzetik gainaldetik aurrera eginez, Ekialderantz. Aumategi azpiraino. Gain honen mendebaldetik Degurixarantz jo dugu, Alabitako zokogunea Mendebaldera dugula.\nBerriro beste pagadi batean sartu gara Degurixarantz.\nOrain arteko norabide nagusia aldatu dugu, Iparraldea. Zeharkatzen dugu Degurixa eta harkaitzezko begizulo bat zeharkatuz borda batera heltzen gara. Apotza aldean Arangurenerantz jotzen dugu, Hegoalderantz, mendi honen Ekialdeko magaletik.\nArangurenetik Hegoalderantz jarraitzen dugu, Apotzakartara.\nHurrengo tontorra Bizkarlatza (1110m). Bertotik Alabita arratera abiatzen gara.\nJadanik bagaude berriro joaneko bidean. Bueltan bidetik bertatik bertara dugun Harriurdinera(1002m) jotzen dugu. Eta hemendik Sanjuanzar baserrirantz berriro.


PCrako Xbox Storea modentzako euskarria gehitzen hasi da - Berriak - Game Erauntsia - Bideojokoak euskaraz\nPCrako Xbox Storea modentzako euskarria gehitzen hasi da\nLander Unzueta | 2020/06/11 11:00 Berriak\nMicrosoften plataforma digitalaren beta bertsioak FTL: Faster Than Lighten edota State of Decay 2n modak erabiltzea ahalbidetzen du.\nMicrosoftek aspaldi agindu zuen PCrako duen Xbox Storean modak ikusiko genituela. Promesa bete egin dute, eta plataformaren azken beta bertsioan bideojoko batzuen modentzako euskarria gehitzen hasi direla ikus daiteke.\nMicrosoftek ez du dagoeneko moden euskarria jaso duten jokoen zerrenda osoa argitaratu. Halere, zaleen arabera Dirt Rally 2.0, FTL: Faster Than Light, Into the Breach, State of Decay 2: Juggernaut Edition, MudRunner eta Riverbond dira, besteak beste, modak erabiltzeko aukera jaso duten bideojokoak.\nJaitsitako modifikazioak instalatu ahal izateko, beta bertsioa ireki eta modak erabili nahi ditugun bideojokoan Enable Mods aukera aktibatu beharko da. Behin aktibatuta, bideojokoaren modifikazioak gehitu beharko diren moden karpeta irekiko da.\nMod horiek norbere kabuz aurkitu eta deskargatu beharko dira; oraingoz Xbox Storeak ez du modak igo eta plataforman eskuragarri jartzeko aukerarik ematen, Steam Workshopak egiten duen bezala. Hortaz erabiltzaileek Nexusmods edo ModDB bezalako webguneak erabili beharko dituzte modak eskuratzeko.


Walabiaren esneak karenaren funtzioa duela frogatu dute - Elhuyar Aldizkaria\nHasiera » Albisteak » Walabiaren esneak karenaren funtzioa duela frogatu dute\n2017/09/13 328. zenbakia\nWalabiaren esneak karenaren funtzioa duela frogatu dute\nWalabi ama eta kumea, Tasmaniako baso batean. Arg. PanBK/CC-BY-SA 3.0\nTaxonomistek bereizita sailkatu ohi dituzte ugaztun karendunak (edo plazentarioak) eta martsupialioak. Izan ere, kanguruen, walabien eta beste martsupialioen fetua ez da garatzen amaren umetokiaren barruan. Orain, ordea, ikusi dute bereizketa hori agian zorrotzegia dela.\nHain zuzen, Standford Unibertsitatean egindako ikerketa batean, Macropus eugenii espeziaren ernaldia aztertu dute. Amaren sabelaldia oso laburra da, neurri horretako animalia batentzat: hilabete eskas. Gero, urtebete inguru ematen du amaren poltsaren barruan, garatzen eta hazten.\nIkertzaileek lehenik walabiaren karenaren geneen espresioa ikertu zuten, eta beste bi espezierenarekin alderatu zuten; saguarenarekin eta emakumearenarekin. Eta ikusi zuten walabiaren sabelaldiaren amaierako gene-espresioa oso antzekoa zela beste bi espezie horiek sabelaldiaren hasieran izaten dutenarekin.\nSegidan, walabiaren ugatzetan espresatzen ziren geneak ikertu zituzten, eta frogatu zuten guruin horietan espresatzen direnak eta beste ugaztunetan sabelaldiaren amaieran karenean espresatzen direnak berberak direla.\nHortik ondorioztatu dute walabiek ere badutela karen osoa, beste ugaztunek bezala. Alde bakarra da eboluzioan itxura desberdina hartu dutela egitura horiek, baina gene-espresio eta funtzio berbera dute batzuen eta besteen organoek.\nMetano gutxi wallabien digestioan


Euskarari egurra emanez hasi dituzte Euskal Jaiak Ordizian - Goierriko Hitza : Goierriko Hitza\nEuskal Jaiak hasi dira Ordizian, goizeko 11:00etan abian jarri den Emaneurre Euskarari egunarekin. Emaneurre elkarteak antolatutako egun honetan, festa girorik ez da faltako Ordiziako herrigunean gaueko ordu txikiak arte.\nSokatira eta herri kirol norgehiagokak ireki du egitaraua. Plaza Nagusian 20 kuadrillatan banatutako 160 gazte elkartu dira. Emakumez soilik osatutako zortzi taldek, gizonezkoek beste zortzik eta lau talde mistoek hainbat probari aurre egin behar izan diete: sokatira, txinga, zakua, lasterketa, harri jasotzea, trontza eta sega..Sokatiran irabazlea Sophomores taldea izan da, eta bigarren Downtown ; herri kiroletan, berriz, km-39 taldeak irabazi du eta bigarren Gauss geratu da.\nEgitarauan hurrengoa herri bazkaria da; pilotaleku txikian da, eta bazkalondorena alaitzeaz Zutik Eelektrotxaranga arduratuko da. Festak jarraipena izango du gauean, 23.00etan, Nogen musika taldearen kontzertuarekin. Plaza Nagusian izango da kontzertua, eta ondoren, Zutik elektrotxarangaren saioak hartuko dio erreleboa.\nHona hemen herri kirol norgehiagokak utzitako irudi batzuk (ARGAZKIAK: MYRIAM ARAMBURU):\nWhatsApp Image 2019-09-07 at 11.56.49\nWhatsApp Image 2019-09-07 at 11.56.50\nWhatsApp Image 2019-09-07 at 11.58.54\nWhatsApp Image 2019-09-07 at 11.58.55\nWhatsApp Image 2019-09-07 at 11.58.56-1\nWhatsApp Image 2019-09-07 at 11.58.56-2\nWhatsApp Image 2019-09-07 at 11.58.57\nWhatsApp Image 2019-09-07 at 11.58.58


1861eko Deustuko estropada, ingelesen ikuspegitik - Hektor Ortega - Uriola.eus\n2012ko uztaileko PREST!en (126. zenbakian) eman genuen estropada haren berri. Garrantzitsua da guretzat Deustuan aurkitu dugun zaharrena ez ezik, Euskal Herrian dokumentatuta daudenen artean ere lehenengoetakoa delako. Ezagutzen dugun zaharrena 1854. urtekoa da eta bertso-paper baten bidez heldu zaigu. 1861eko irailean Bilbon egindako jaien barruan, hilaren 3an hiru estropada jokatu zituzten: batelak (lau arraunlari), trainerillak (sei arraunlari) eta gizon bakarreko ontziak zingan eginez. Trainerilletan eskifaia bi azaldu ziren eta Deustuko Alejandro Rodriguezen ontzia nagusitu zen, Lutxanatik Areatzaraino 30 minutu behar izan zituela. Bateletan, ostera, lau eskifaia lehiatu ziren eta ingeles kontsularen ontzia gailendu zen. Jendetza batu zen Ibaizabaleko ertzetan -batez ere Deustukoan, ikuskizunaz gozatzeko egokiagoa zelako- estropada hurretik jarraitzeko.\nDuela lau urteko artikuluaren iturria Madrileko prentsa izan zen. Albistea argitaratu zuten, eta horrek esan nahi du haientzat berri interesgarri edo bitxia zela. Baina estropadak ez zuen piztu Espainiako kazeten jakin-mina soilik. Ingalaterra, Eskozia eta Irlandakoek ere jaso zuten. Eta ez batek edo bik. Prentsa historikoaren web gune batean bilaketa eginda, Britainiar Uharteetako hamalau egunkari agertu zaizkigu Deustuko estropadaren berri emanez. Ez da kopuru makala.\nHori bai, den-denek testu bera jaso zuten. Norbaitek Bilbo aldetik kronika bidali zuen Ingalaterrara. Lehenengo biderrez Bristoleko Western Daily Pressen ikusi dugu, irailaren 16ko alean. Biharamunean Londreseko Daily Newsek argitaratu zuen. Hilaren 18an Dublingo Evening Packett and Correspondentek plazaratu zuen. Egun bat geroago Newcastle Curantek islatu zuen eta irailaren 21 eta 22ko asteburuan Londres, Oxford, Kent eta Cumbriako kazetetan agertu zen, baita Dublinen eta Glasgow aldean ere.\nIngeles eskifaiaren arrakasta\nEzelango duda barik, Britainia Handiko prentsaren jakin-mina ingeles eskifaiari zor zitzaion. Albisteari jarritako tituluan antzematen da: ingeles arraunlariak Espainian. Kronikak estropada eremua deskribatu zuen lehenengo: “Lutxanako zubi ospetsutik Bilboraino, 4,5 milia ingeles”. Lutxanako zubiaren fama 1836ko batailatik zetorren. Trainerilletako lehiari tarte laburra eskaini zion kronikaren egileak, baina xehetasun bitxia laga zuen, irabazle atera zen ontziaren jabea honela aipatu zuten eta: “Don Alejandro Rodriguez, Deustuko alkate oso ezaguna”. Ez zen aurkezpen txartel makala britainiar irakurleen aurrean!\nBaina haien interesa bigarren estropadan zegoen, esan dugun bezala. Lau batel aurkeztu ziren eta erlojuz kontra aritu ziren, bi minutuko aldeaz irten zirelarik Lutxanako zubitik. Kronikak zehaztu zuenez, “Britainiar Erreginaren kontsularen ontzi dotoreak ingeles gizonak [gentlemen] zituen tostetan”. 2012ko artikuluan zehaztu genuen bezala, Vignoles zen britainiar kontsula eta batel bizkor-bizkorra aurkeztu zuen estropadara. Vignoles bera arraunlarietako bat izan zen.\nGainerako hiru ontziei dagokienez, ingeles kronikak jaso zuen atzerrian eginda ziruditela, “baina euskal arraunlarien indarrak orekatu zuen ingeles eskifaiak ontzi arinari zor zion abantaila”. Lehia estua izan zela aitortu zuen kronikak baina britainiarrak nagusitu ziren: “bapore biren olatuak saihestu behar izan bazituen ere eta aurkarien arraunkada sendoagoa izan arren, ingeles eskifaiak garaile lehorreratu zituen britainiar koloreak, estropada 30 segundoko aldeaz irabazita”.\nEuskaldunak eta britainiarrak tartean ibilita, apusturik ezin falta. Kronika honek haien berri eman zuen: “Apustuak 3-1 zeuden hasieran ingeles eskifaiaren aurka, eta amaierako emaitzak sorpresa itzela eragin zuen, Albioneko semeen artean izan ezik”.


Inprimatu orria - "Montana" igotzerik?\nOrokorra => Hizketa txokoa => Gaiaren sortzailea: EHgaizka Noiz: 2019ko Otsailaren 20a, 13:45:09\nIzenburua: "Montana" igotzerik?\nEgilea: EHgaizka Noiz: 2019ko Otsailaren 20a, 13:45:09\nKaixo guztioi. Egia esan foroa asko erabiltzen dudan arren, ez dut normalean bertan parte hartzen. Hala ere, ikaragarrizko lana egiten duzue hemen lanean diharduzuenok eta nik nire partetik ere ekarpena handitzen saiatuko nahiko nuke.\nHau esanda nire galdera zera da, foroko kideren batek posible izango luke Montana animazio telesaila jaisteko igotzerik? Argitalpenen batean irakurri izan dut norbaitek bai omen duela. Nire txikitako telesail gogokoena zen eta altxor bat deritzot hori eukitzeari. Posible izanez gero asko eskertuko nuke. Besterik gabe.\nIzenburua: Re: "Montana" igotzerik?\nEgilea: Taichisan Noiz: 2019ko Otsailaren 21a, 00:42:15\nBai, ni neuk egin nuen aritarapen hori esanez neuzkan telesailak ta igotzeko pixkana pixkana, baina tamalez ez dakat behar bezain denbora ripeatzen ta igotzen hasteko... 3 hilabete barru bada ez bada berrik eskaidazu ia hortik aurrera nire egoera askoz hobeto finkatuta daukadan.\nMila esker pazientziagatik.


Midemma - Mikrofabrikaziorako kalitate kontrola | IDEKO\nGaur egun mikrofabrikazioaren eremuan erabiltzen diren kalitate kontrolak makrofabrikaziorako garatutakoak dira, eta, funtsean, osagaiak lortu ondoren egiten diren kontrol geometrikoak dira\nGaur egun mikrofabrikazioaren eremuan erabiltzen diren kalitate kontrolak makrofabrikaziorako garatutakoak dira, eta, funtsean, osagaiak lortu ondoren egiten diren kontrol geometrikoak dira. Hala, tarte handia egoten da akats bat sortzen denetik antzematen denera arte, eta horrek pieza akastun asko egotea eragin dezake edo prozesatzean denbora asko erabiltzea. Horrez gain, metodologia honek ez du informaziorik ematen erroreen sorreraren gainean, eta horregatik ezin da azkar esku-hartu zergatia zuzentzeko.\nMikrofabrikazioko prozesuen kasuan, “zero akats” lortzera jo behar da, bai kantitate handitan fabrikatzeko inguruneetan bai banakako produkzioetan. Horretarako beharrezkoa da azken produktuaren balioztapena zabaltzea eta prozesuaren monitorizazio gisa ikustea. Ikuspegi hori prozesuko parametro guztien monitorizazioan zein oinarri materialaren kontrolari lotutako alderdietan edo manufakturazioko piezen azken manipulazioan aplikatu behar da. Lortutako informazioa denbora errealean tratatu behar da, errore posibleak agertzea iragarri eta, horrela, errore horiek ekiditeko beharrezko ekintzak erabakitzea ahalbidetuko duten ereduen sarrera gisa. Ikuspegi horrekin, MIDEMMA proiektu europarraren asmoa da mikrofabrikazioko prozesuetan “zero akats” metodologiak aplikatzeko soluzio global bat ematea, Europako ingurunean.\nMIDEMMAk errore/akats horiek ebazteari ekin dio, hainbat eremutan eraginda\nMIDEMMAk errore/akats horiek ebazteari ekin dio, hainbat eremutan eraginda, esaterako metrologian eta manipulazioan, prozesuen monitorizazioan, kontrol sistema moldatzaileetan edo prozesuko datuetan oinarrituta erabakiak hartzen laguntzeko sistemetan.\nIkerketa eta garapen teknologikoko lan guztiak osatu ondoren, oso espektatiba oneko erakusgailuak atera dira\nIkerketa eta garapen teknologikoko lan guztiak osatu ondoren, oso espektatiba oneko erakusgailuak atera dira, proiektuko parte diren industriako agenteek etorkizunean ustiatu eta merkaturatzeko izango dituzten aukerei begiratuta.\nIdekoren lan nagusia akatsak ezabatzea izan da hagin protesioen fabrikaziora bideratutako prozesuetan, espezifikoki proiektu honetako partaidea den Createch-Medical enpresaren jarduerari lotuta. Horretarako, garapen nagusiak bi ataletan egin dira nagusiki:\n•\tPieza neurtzeko eta monitorizatzeko sistemen garapena (makinaren barruan eta kanpoan)\n•\tDoitasunezko fresaketa prozesuetan eta laser bidezko ablazioetan akatsak ezabatzeko metodologiak lantzea (monitorizazioan, simulazioan eta prozesu kontrolean oinarritutakoak).\nMekanizazio eta Ekoizpen sistemen lerroa, Doitasunezko diseinua eta mekanikako lerroarekin batera, ikerketa eta garapen teknologikoko proiektuetan parte hartu du, eta lan horren emaitza izan da espektatiba oneko erakusgailuak, proiektuko parte diren industriako agenteek etorkizunean ustiatu eta merkaturatzeko izango dituzten aukerei begiratuta.\nMIDEMMA proiektua garatu den bitartean, Ultradoitasunezko laborategiko ekipamendua erabili da nagusiki. Zehazki, pieza neurketari buruzko garapenak confocal Sensofar PLµ Neox mikroskopioan oinarrituta landu dira; fabrikazio prozesuei buruzkoak, berriz, IK-Mill doitasunezko fresagailuan eta IK-Laser pikosegundotan pultsatutako laserraren bidezko ablaziorako makinan egin dira.


Nortzuk gara - Egaña Banatzailea\nEgaña Banatzailea > Nortzuk gara\nEgaña Banatzailea familia giroko enpresa bat da. Hastapenak 1960. hamarkadakoak dira, L. Egañak ekin zion legamia okindegietatik banatzeari ibilgailu bat erabiliz; ordura arte, legamia trenez banatzen zen, okindegitik gertuen zegoen geltokira iristen zen. Ondoren, haren semeak, J. Egañak, jarraitu zuen legamia banatzen. 2007tik hona, bilobak, A. Egañak, hartu du enpresaren ardura.\nMerkatuaren behar eta eskakizunei erantzute aldera, produktuen eskaintza handitzeko eta eguneratzeko ahalegin irmoa darabilkigu azken urteotan, gure zerbitzua bezeroen beharretara moldatzea biziki garrantzitsua dela baitakigu.\nEgun honako produktuak, arruntak zein ekologikoak, eskeintzen ditugu: legamia, irina eta lanabesak.


39 enpresa handi Emakumeak Ahalduntzeko Printzipioen alde\nUnifem (Nazio Batasunaren Emakumeen Garapenerako Fondoa) eta Nazio Batasunaren Itun Globalak jakitera eman dutenez, 39 enpresa handi agertu dira 2010eko martxoaren 8an Nazio Batasunak martxan jarritako eta CEOen (zuzendari exekutiboak, ingelesez, Chief Eexecutive Officer) Elkartasun Adierazpenean jasotako “Emakumeak Ahalduntzeko Printzipioak – Berdintasunak Negozioa esan nahi du”- dokumentuaren alde.\nDokumentu honetan, lehendakari eta zuzendari exekutiboek Emakumeak Ahalduntzeko zazpi Printzipioen oinarrian dagoen emakumeen eta gizonen arteko berdintasuna bultzatzeko konpromisoa adierazten dute, mundu osoko enpresetan hartu ditzaten eta aniztasun globala eta nazionala barne har dezaten. Hauek dira konprometitutako enpresak: Symantec (EEBB), Eskom Holdings Limited (Hegoafrika), Infosys Technologies Limited (India), Total (Frantzia), Levi Strauss & Co (EEBB), The Westpac Group (Australia), Sunjgoo Group/ MCM (Hego Korea), Copel-Companhia Paranaense de Energia (Brasil), Petrobras (Brasil), Olympic Group (Egipto) eta Endesa (Espainia). Atxikimenduan ere kontsultoria eta inbertsio enpresetako lehendakari eta zuzendari exekutiboak daude, adibidez, Deloitte Touche Tohmatsu, Ernst & Young, Calvert Group, Ltd. e Pax Mundial Management LLC, beren elkartasuna adierazi zutenak.\nLehendakari eta zuzendari exekutiboen atxikimendu hauek Emakumeak Ahalduntzeko Printzipioak maila garaienetara igotzen ditu, enpresetako eta kulturetako banakako erlazioak indartuz.\nEmakumeak Ahalduntzeko zazpi Printzipioek buruzagitza, aukera berdintasuna, inklusioa eta diskriminaziorik eza, osasuna, segurtasuna, indarkeriaren amaiera, hezkuntza eta gaikuntza, enpresen garapena, eta hornidura eta marketing kateko praktikak, komunitate buruzagitza eta neurketa eta txostenen konpromisoa eta gardentasuna bultzatzen dituzte.\nFrantziak emakumeei gutxiago ordaintzen dieten enpresak zigortuko ditu\nFrantziako Gobernuak, prestatzen ari den pentsioen erreforman, langile emakumeei gizonezkoei baino gutxiago ordaintzen dieten enpresak zigortzea aurreikusi du. Eric Woerth, Lan Ministroa da joan den irailaren 7an izan zen greba orokorra eragin zuen pentsioen erreformaren arduradun, eta ukatu egin ditu erreformagatik jasotako kritikak. Diotenez, erreformak emakumeak diskriminatzen ditu gizarte segurantzako ordainketak egiteko beharrezko urteak lortzeko, gizonezkoek baino lan gehiago egin behar dutelako. Woerthek Europe 1 irratian izandako elkarrizketan esan duenez, amatasun baimena duten emakumeek bi urteko pentsio gehikuntza izango dute. "Arazoa ez da ordainketen iraupena, emakumeei dagokienez, arazoa soldatak dira: lan bera eginez, emakumeenak gizonezkoenak baino baxuagoak dira", esan du Woerth-ek, eta “hori demokrazia eta gure gizarte ereduaren aurkako iraina da” azpimarratu du.


Agurtzane Ugalde arrasatear bidaiari amorratua da. Bidaietarako zaletasuna duen irakaslea da eta bere azken bidaian Tibet ezagutzeko aukera izan du; orain arte egin dituen bidaietatik garrantzitsuentzat jotzen du. Nahiz eta herrialde haren zati bat bakarrik ikusi duen, bertako lilurak harrapatu du gure laguna. Inoiz sentitu gabeko sentsazioa izan bide du han: lasai sentitu zen, sosegaturik. Esperientzia hori urriaren 15ean azaldu zien, Arrasateko Emakumeen Txokoak antolatutako diapositiba emanaldira gerturatu zirenei.\nAgurtzane Piriniotara eginiko bidaian\nOraindik hainbat toki bisitatzea atsegin izango lukeela dio Agurtzanek, eta Mongolia, Afrika Beltza, edo Bolibiara joan nahiko luke, esaterako. Tokien aukeraketa egiterakoan paisaiari garrantzia ematen dion arren, helburuetan topa dezakeen jendea ere hartzen du kontuan. Bidaiatu duen toki guztietara bolaluma eta papera eramaten du Agurtzanek, momentuko inpresioak jasotzeko. Arrasatearrak dio bidaiatzea atsegin duenak inguru hurbilean ere berdin goza dezakeela, paisaia ederrek asko laguntzen dute eta.\nBidaizalea Bardeetan bere bizikleta hartuta\nInicio > EM 227 > Herriak


Luzatu egin da “Harakintza eta Haragikien elaborazioa” ikastaroan izena emateko epea - Ayuntamiento de Orio\nHemeroteka 01 Marzo 2019\nGuztira, 430 orduko prestakuntza-ziurtagiria eskainiko da. Ikastaroa gazteleraz emango da. Eskolak URKAIKO baserritarren kooperatibaren Zestoako egoitza nagusian izango dira: astelehenetik ostiralera, 08:00etatik 14:00etara.\nIkastaroan parte hartzen dutenek hainbat gaitasun eta konpetentzia landuko dituzte. Alde batetik, haragia balioesteko eta zatitzeko, eta haragi-produktuak eta haragi-prestakinak elaboratzeko eragiketak egiten ikasiko dute. Bestetik, indarrean dagoen araudi tekniko-sanitarioa betetzeko eman beharreko urratsak ezagutuko dituzte. Azkenik, enpresa txiki batean haragi-produktuak merkaturatzeko gaitasunak barneratuko dituzte.\nIzena emateko edota informazio gehiago jasotzeko, idatzi e-mail bat edo jarri harremanetan telefono bidez:


Zinemazaleak dira egun hauetako protagonista nagusiak Donostian. Argazkia: Zinemaldia\n18 ekoizpen arituko dira Zabaltegi-Tabakalera saria lortzeko lehian, tartean Mikel Gurrearen "Heltzear"\n"Las huellas de elBulli" mundu-estreinaldiak hasiera emango dio Culinary Zinemari\nWebgune berezia: Donostiako Nazioarteko Zinemaldia\nEITB, euskal zinemarekin bat\nDonostiako Nazioarteko Zinemaldiaren 69. edizioko Sail Ofizialaren baitan bi aurkezpen berri egingo dira ostiral honetan, irailak 24. Hain zuzen ere, "La Fortuna" eta "Tammy Fayeren begiak" proiektuak aurkeztuko dituzte.\n"La Fortuna" (300 min.) lanaren kasuan, Alejandro Amenabar zuzendariak Alex Ventura esperientziarik gabeko diplomazialari gazte bat bizipenak kontatzen ditu. Film honetan, sinesmen guztiak kolokan jarriko dizkion misio baten buru bihurtuko da.\nAlexek bere bizitzako abenturari ekingo dio, eta maitasuna, adiskidetasuna eta sinesmenekiko konpromisoa zein garrantzitsuak diren ulertuko du. Alvaro Mel, Ana Polvorosa, Stanley Tucci, Clarke Peters, T'Nia Miller, Karra Elejalde eta Manolo Solo aktoreak dira sei kapituluko telesaila honen protagonistak\nBestalde, Michael Showalter zuzendariak Tammy Faye Bakker telebista-predikatzaile ebanjelistaren gorakadaren, erorketaren eta berrerospenaren ikuspegi intimoa landu du. Horrela, "Tammy Fayeren begiak" (126 min.) izeneko proiektuan, Tammy Fayeren irudia gogorarazten du. Jessica Chastain eta Andrew Garfield dira film luze honetako protagonistak.\nDena dela, egunean zehar beste proiekzio batzuk ikusi ahal izango dira, adibidez, "Paperezko hegoak" (69 min.). Josu Martinez eta Samara Velteren dokumental honek, Espainiako Estatua Euskaldunon Egunkaria-ren aurkako operazioa gauzatzeko izan zituen arrazoiei erantzuna bilatu nahi die.\nIkerketa sakon baten ondorioz, testigantzen bidez eta Egunkariko artxiboetatik ateratako irudi argitaragabeekin, filmaren helburua orain arte ezezagunak ziren perspektibak eta datuak ezagutaraztea da.\nEra berean, "Ilargi guztiak" (101 min.) lanean, Igor Legarretak heriotzaren beldurrari eta hilezkortasunari buruzko fabula fantastiko bat aurkezten du. Itziar Ituño, Haizea Carneros eta Josean Bengoetxea dira protagonistak.\nBestalde, Eric Besnarden "Delicious" (112 min.) filmak Frantziara eramango du ikuslea, XVIII. mendean. Frantziako Iraultzaren hasieran, nobleziako leinu baten ospea duen mahaiaren kalitatearen araberakoa da batik bat..\nDena dela, Chamforteko Dukeak Manceron kaleratzen duenean, sukaldari talentudunak janaria prestatzeko zaletasuna galdu eta landetxera itzultzea erabakiko du. Han ezagutuko duen Louise misteriotsuak sukaldaritzarekiko pasioa itzuli eta Frantziako lehen jatetxea irekitzen lagunduko dio. Gregory Gadebois, Isabelle Carre, Benjamin Lavernhe dira film luze honetako protagonistak.


Goxoki baina ziur | Gure Esku Dago\nGoxoki baina ziur\nKarmele Urresti eta Txomin Letamendiren bizitzak arakatzen ari nintzela Elkarrekin esnatzeko ordua nobelarako, egindako hamaika elkarrizketen artean, ondo gogoan dut Bilbon Manu Sotaren iloba bati eginikoa. Manu bera eta Karmele eta Txominen belaunaldiaz, hots, gerra eta erbeste latza bizi izan zuen belaunaldiari buruz, kontatu zidan bazutela haiek Jose Antonio Agirreren gobernuak luzatutako pasaporte antzeko zerbait. Pasaporte horren izena, Igarobidea zen. Txomin Letamendik bazuen halako bat, eta baita Karmele Urrestik ere. Eta horiek bezala, Euskal Herritik erbestera joandako milaka euskaldunek bazuten euskal pasaportea. Igarobideak, berez, ez zuen balio diplomatikorik, izan ere, garaiko euskal gobernua ez zen legezko gobernua nazioarteko estatuen artean. Ala bai.\nEsan behar dut, alegiazko pasaporte horrekin, euskaldunak ibili ahal izan zirela hala Frantzian barrena nola Argentina hurrenean ere, bazuen eta nolabaiteko balioa herrialde horietan. Argentinarrentzat, hortaz, Agirreren gobernuko pasaporte hura baliagarria zen, eta igarobidea zutenei mugak zabaltzen zizkieten, beste edozein estatuko kide balira bezala. Espainia edo Estatu Batuarrentzat, aldiz, paper zati bat baino ez zen gure garaiko pasaportea.\nZalantzarik ez da, belaunaldi hartako euskaldunei balizko pasaporte hura izateak kemen ikaragarria ematen ziela, hainbeste ezen uste baitzuten euskaldunok estatu bat genuela, edo behintzat estatua izateko eskubidea. Sotaren ilobaren elkarrizketa honelaxe bukatu zen: «belaunaldi hura ez zegoen gelditzerik, zergatik, pasaportea ere bazutelako».\nNahiz eta kontrakoa pentsatu, ekintza sinbolikoek berebiziko garrantzia dute. Egia da, igarobideak, salbuespenak salbuespen, balio erreal handirik ez izan arren, sinbolo hark, aurrera egiteko indar handia eman ziela Agirre eta bere garaikideei. Gerora, ondo dakigun bezala, Agirreren amets hura erabat zapuztu zen eta ahaztu egin genituen (bai, guk ere bai) igarobidea eta halaxe belaunaldi osoa ere.\nAlta, badiot nik, ezer ez dela erabat alferrik izaten. Nahiz eta une batean pentsatu dena galdu dugula, borroka hark jarraipena izan lezake etorkizunean. Bizirik irautea da askotan garaipenik handiena, belaunaldiz belaunaldi eustea euskaldun bezala elkarrekin bizitzeko gogo horri. Eskubide zibilen aurrerapena borroka galduez beterik dago, sufragistek, afroamerikarrek, natura edo sexu-askapenari lotutako borrokak porrotez josita daude, pauso bat aurrera eta bi atzera emanez, baina ezin da uka, urteen poderioz eta behin amets batean sinetsi zuen ekin etengabearen ondorioz, gure gizartea hoberantz aldatu dela.\nDatorren igandean, gure herriaren etorkizunaz bozka egiteko aukera izango dugu eskualdean. Batzuk pentsatuko dute bozketa horiek ez dutela ezertarako balio, ez dutelako oinarri juridikorik, hots, igarobide izeneko pasaporte haren balio bera dutela, deus ez. Baina hori pentsatzea errazena da, joan gaitezen urrunago. Beste batzuk, ordea, balio sinboliko handia emango diote bozketari eta, igarobide hura zuten haiek legez, kemena hartuko dute etorkizunari gogotsu begiratzeko. Nahiz eta eman bozak ez duela ezertarako balio, inoiz ez da pentsatu behar porrotean. Itxura batean galera izan litekeen horretan ere badago eta garaipena. Aurrera jarraitzea da kontua, elkarrekin bizi nahia, nor bere burua euskaldun sentitzea.\nMundu guztiak du gizatalde bateko kide sentitzeko eskubidea. Hori ere ezin digute uka. Txikiak garela? Berdin da. Hil berri den Zigmund Bauman pentsalariak esaten zuen gizarte txikiak askoz ere gizatiarragoak direla, komunitate zentzu handiagoa dutelako, eta horrela, esate baterako, hobeto hartzen dituzte kanpotik datozenak.\nSarako idazleen biltzarrean egon nintzen pazko astelehenean. Han, gauza asko ikasi nituen eta baita esaldi hau ere, «goxoki baina ziur». Horrela egiten omen dituzte gauzak Lapurdiko herri ederrean, goxoki, inor behartu gabe, jendea elkartuz, baina ziur, beti bidean aurrera eginez, bidean eta ametsean. Beharbada, egun, euskaldun guztiok erabili ahal dugu Sarako herritarren esaldia, eta aurrera egin, hori bai, goxoki baina ziur.


Markos 12 BHNT - Navarro-Labourdin Euskara - Biblics\nMarkos 12 Navarro-Labourdin Euskara (BHNT)\n1. Guero has cequién comparationez erraiten, Mahastibat landa ceçan guiçon-batec, eta ingura ceçan hessiz, eta eguin ceçan hobibat lacotaco, eta edifica ceçan dorrebat, eta aloca ciecén laborariey, eta camporat ioan cedin.\n2. Eta igor ceçan laborarietara sasoinean cerbitzaria, laborarietaric recebi leçançát mahastico fructutic.\n3. Baina hec hura harturic çaurt ceçaten, eta igor ceçaten hutsic.\n4. Eta berriz igor ceçan hetara berce cerbitzaribat eta harri vkaldiz hauts cieçoten buruä, eta igor ceçaten desonestqui tractaturic.\n5. Eta berriz bercebat igor ciecén, eta hura hil ceçaten: eta anhitz berceric, batzu cehatzen eta berceac hiltzen cituztela.\n6. Oraino bada bere seme maitebat vkan eta, hura-ere igorri vkan du hetara azquenic, cioela, Ahalque içanen dirade ene semearen.\n7. Baina laborari hec erran ceçaten bere artean, Haur da primua: çatozte hil deçagun haur, eta gure içanen da heretagea.\n8. Eta harturic hura hil ceçaten, eta iraitz ceçaten mahastitic campora.\n9. Cer eguinen du bada mahasti iabeac? Ethorriren da, eta deseguinen ditu laborariac, eta emanen du mahastia berceri.\n10. Eta Scriptura haur-ere eztuçue iracurri? Edificaçaléc arbuyatu duten harria, cantoin buru eguin içan da:\n11. Iaunaz eguin içan da haur, eta da gauça miragarria gure beguién aitzinean?\n12. Ayher ciraden bada haren hatzamaitera, baina populuaren beldur ciraden: ecen eçagutu çuten hayén contra comparatione haur erran çuela: eta hura vtziric ioan citecen.\n13. Guero igor citzaten harengana Phariseuetaric eta Herodianoetaric batzu, hura hatzaman leçatençát hitzean.\n14. Eta hec ethorriric diotsate, Magistruá, bacequiagu ecen eguiati aicela, eta nehoren ansiaric eztuála: ecen ezago guiçonén apparentiara beha, baina eguiazqui Iaincoaren bidea iracasten duc: Bidezco da tributaren Cesari emaitea, ala ez? emanen dugu, ala eztugu emanen?\n15. Eta harc, eçaguturic hayén hypocrisiá, erran ciecén, Cergatic tentatzen nauçue? ekardaçue dinerobat, ikus deçadançat.\n16. Eta hec presenta cieçoten: orduan dioste, Norena da imagina haur eta scribua? Eta hec erran cieçoten, Cesarena.\n17. Eta ihardesten çuela Iesusec erran ciecén, Renda ietzoçue Cesarenac Cesari: eta Iaincoarenac Iaincoari. Eta mirets ceçaten haren gainean.\n18. Orduan ethor citecen harengana Sadduceuac, ceinéc erraiten baitute eztela resurrectioneric, eta interroga ceçaten, cioitela,\n19. Magistruá, Moysesec scribatu vkan diraucuc, baldin cembeiten anayea hil bada, eta vtzi badu emaztea, eta haourric vtzi ezpadu, har deçan haren anayac haren emaztea, eta eguin dieçón leinu bere anayeri.\n20. Cituán bada çazpi anaye: eta lehenac har cieçán emazte, eta hiltzean etzieçán leinuric vtzi.\n21. Eta bigarrenac har cieçán hura, eta hil ciedián, eta harc-ere etzieçán leinuric vtzi: eta hirurgarrenac halaber.\n22. Eta har cieçateán hura çazpiéc, eta leinuric etzieçateán vtzi: gucietaco azquenenic hil ciedián emaztea-ere.\n23. Resurrectionean bada, resuscitatu diratenean hetaric ceinen emazte içanen da? Ecen çazpiéc hura emazte vkan dié.\n24. Orduan ihardesten çuela Iesusec erran ciecén, Eztuçue halacotz huts eguiten ceren ezpaitaquizquiçue Scripturác, ezeta Iaincoaren verthutea?\n25. Ecen hiletaric resuscitatu diratenean, eztu nehorc emazteric harturen, ez emanen ezconçaz: baina içanen dirade ceruètaco Aingueruäc beçala.\n26. Eta hiléz den becembatean, ecen resuscitatzen diradela, eztuçue iracurri Moysesen liburuan, nola berroan hari minçatu içan çayón Iaincoa, cioela, Ni naiz Abrahamen Iaincoa, eta Isaac-en Iaincoa, eta Iacob-en Iaincoa?\n27. Ezta hilén Iaincoa, baina vicién Iaincoa: çuec beraz haguitz enganatzen çarete.\n28. Eta ethor cedin Scribetaric cembeit, hec disputatzen ençunic, eta ikussiric ecen vngui ihardetsi cerauela, harc interroga ceçan, Cein da manamendu gucietaco lehena?\n29. Eta Iesusec ihardets cieçón. Manamendu gucietaco lehena duc, Behadi Israel, gure Iainco Iauna, Iaun bakoitzbat duc.\n30. Onhetsiren duc bada eure Iainco Iauna, eure bihotz guciaz, eta eure arima guciaz, eta eure pensamendu guciaz, eta eure ahal guciaz: haur duc lehen manamendua.\n31. Eta bigarrenac hura irudi dic, Onhetsiren duc eure hurcoa eure buruä beçala: hauc baino berce manamendu handiagoric eztuc.\n32. Orduan erran cieçón Scriba harc, Vngui, Magistruá, eguiazqui erran duc, ecen Iaincobat dela eta harçaz berceric eztela:\n33. Eta haren onhestea bihotz guciaz, eta adimendu guciaz, eta arima guciaz, eta indar guciaz: eta hurcoaren onhestea bere buruä beçala, guehiago dela ecen ez holocausta eta sacrificio guciac.\n34. Eta Iesusec ikussi çuenean ecen harc çuhurqui ihardetsi çuela, erran cieçón, Ezaiz vrrun Iaincoaren resumatic. Eta nehor guehiagoric etzayón ausart interrogatzera.\n35. Eta ihardesten çuela Iesusec erraiten çuen, templean iracasten ari cela, Nola dioite Scribéc ecen Christ Dauid-en seme dela?\n36. Ecen Dauid-ec berac erran du Spiritu sainduaren inspirationez, Erran drauca Iaunac ene Iaunari, Iar-adi ene escuinean, eçar ditzaquedano hire etsayac hire oinén scabella.\n37. Beraz Dauid-ec berac deitzen du hura Iaun: nondic da beraz haren seme? Eta gendetze anhitzec ençuten çuen hura gogotic.\n38. Eta erraiten cerauen bere doctrinán, Beguirauçue Scriba arropa lucequin ebili nahi diradenetaric, eta salutationey merkatuetan on dariztenetaric,\n39. Eta lehen cadirey synagoguetan, eta lehen placey banquetetan:\n40. Iresten dituztela ema alhargunén etcheac, are luçaqui othoitz eguin irudiz: hauc recebituren duté condemnatione handiagoa.\n41. Eta Iesusec truncoaren aurkán iarriric cegoela, gogoatzen çuen nola populuac diru emaiten çuen truncora, eta anhitz abratsec emaiten çutén anhitz.\n42. Eta ethorriric emazte alhargun paubre batec eman citzan bi peça chipi, baitziraden quadrantbat.\n43. Orduan bere discipuluac beregana deithuric erran ciecén, Eguiaz diotsuet, ecen alhargun paubre hunec guehiago eman duela ecen ez truncora eman duten guciéc.\n44. Ecen guciéc soberaturic çutenetic eman vkan duté, baina hunec eman du bere paubreciatic çuen gucia bayeta, bere sustantia gucia.\n‹ Markos 11\nMarkos 13 ›


Literatur Emailuak » 2017 » Urtarrila\nUrt 25 17\nTxillardegi eta Saizarbitoria\nEz gatoz idazle bakoitzarentzat kale edo enparantza bana eskatzera, gaur ez behintzat. Aspaldiko liburu bat dakargu sarera, 1975ean Kriselu bilduman argitaratutako saiakera labur bat, Txillardegi eta Saizarbitoriaren nobelagintza, non Ibon Sarasolak bizi-bizi aztertu zituen Txillardegiren lehen hiru eleberriak eta Saizarbitoriaren aurrenekoa: Leturiaren egunkari ezkutua (1957), Peru Leartzako (1960), Elsa Sheelen (1969) eta Egunero hasten delako (1969). Irakurleentzat gida moduan balio zezan plazaratu zen saiakera hau duela berrogei urte, baina bistan da Ibonek iritzia eman ere nahi zuela, 1969an argitaratutako bi nobeletatik Saizarbitoriarena goraipatzearren, ez baitzitzaion bidezkoa iruditu izan zituen “kritika negatiboak”.\nUrt 20 17\nDavid Tijeroren inguru poetikoa\nErrealitateari eta existentziari so egiten dion idazlea da David Tijero, poesiara hurbildutakoa “inguruak eragiten diona deskribatzera”. Baina ingurukoa behatzean bere barne mundua kanporatzeko ere baliatzen ditu poemak. Molde narratiboan gehienetan, barnekoari bezala kanpokoari begi zoliz erreparatzen dio. 2001ean Kutxa saria irabazitako Dendako leihotik eta Birmingham etxearekin 2007an kaleratutako Porroten bilduma, Pasaia hiria saria irabazitakoa, eslaintzen dizkizuegu, Tijeroren mundu poetikoaren erakusgarri.\nUrt 12 17\n2002ko urtarrilean abiatu genituen Literatur Emailuak, oraintxe 15 urte. Ostegunero emailez bidaltzeko astekari elektroniko bezala hasi zen asmoa, alde batetik gure literaturaren dinamismoaren berri emateko (agenda baten bitartez) eta bestetik albiste laburrak zabaltzeko: dela zerbait historikoa (efemeridea), dela liburuen digitalizazioa, dela testu literarioaren itzulpena… Gaurdaino egindako 780 Literatur Emailuez sortu diren edukiak Armiarma atariko web ezberdinetan gorde ditugu: Zubitegia, Euskarari Ekarriak, Klasikoen Gordailua, eta abar. Literatur Emailu edo albistegi hauek beren bloga dute, etenik gabe osatzen dena astero. Eskerrik asko hamabost urteotan lagundu diguzuen guztiei. Harpidetu nahi izanez gero, klik egin hemen.\nUrt 10 17\nGabriela Mistralen sei poema\n1957ko urtarrilaren 10ean hil zen Gabriela Mistral idazle txiletarra. Hispanoamerikako literaturgintzako izen handietariko bat —gaztelaniaren lehen Nobel saria, emakumezkoa— hezkuntza alorrean hasiera batean eta bere herriaren ordezkari diplomatiko gisa jardun zuen, baina literatur lanari emana gaztetandik. Poesia intimoa da berea, sentimenduek hartzen dutena, musikaltasun handikoa, neurtuan egina gehienetan. Olerti eta Egan aldizkarietan lehen ere euskarara ekarria (Etxaniz, Onaindia, Aresti), haren heriotzaren 60. urteurrena den honetan Josu Landak euskaraturiko sei poema dakartzagu.\nUrt 07 17\nHirugarren (H)ilbeltza astea Baztanen\nUrtarrilaren 16tik 22ra egingo dira nobela beltzari buruzko (H)ilbeltza jardunaldiak Baztanen. Patxi Larrionen Feriatzaileak nobelaren inguruko solasaldiaren abiatuko dira, eta astean barrena hitzaldiak, mahai-inguruak, irakurraldiak eta liburu aurkezpenak izango dituzte. Arreta berezia eskainiko diete Gotzon Garateren nobela beltzei, aurten beteko dira-eta 40 urte Esku leuna eta Elizondoko eskutitza argitaratu zirela: “Esku leuna Azpeitiko Enparangain baserrian bukatu nuen, gero Elizondoko eskutitzak Amaiurko Iriartea baserrian”, kontatu zuen Gotzon Garatek.\nUrt 05 17\nRobert Antelmeren mendeurrena\nEhun urte bete dira urtarrilaren 5ean “Gizakietan espezie bakarra dago” deklaratu zuen gizakia jaio zela. Begi bistako baieztapena dirudi, baina Buchenwalden, Gandersheimen eta Dachaun jasan zuenaren ondorioa zen Robert Antelmeren esana, eta Primo Leviren Hau gizon bat bada (Alberdania, 2001) lanaren mailan kokatu beharreko lekukotzaz haratagoko hausnarketan frogatu zuen (L’espèce humaine, 1947). “SSkoek erakutsi nahi izan dute espezie goren batekoak direla, eta hori frogatu beharrez erakutsi dute borreroak zein biktimak espezie batekoak garela”. Egia jasanezin honek agerian uzten du deportatuaren helburua: krimenaren berri ematearren bizirautea ez baina bizitzea, botereak hala erabakitako bizitza “heriotzaren aurka zuhurki borrokatuz”. Horrela da gizakia gizaki. Robert Antelmek erresistentzian jardun zuen, baja eman zuen PCFn 1950ean Sobiet Batasuneko gulag sistema ezin onartuz, intsumisioaren eskubidea aldarrikatu zuen Aljeriako gerran 1960an, De Gaulleren aurka eta manifestarien alde agertu zen 1968an. Nobelagintzarako proiektu batzuk zeuzkan arren nahiago izan zuen liburu bakarreko egile iraun. Suntsimendu eremuetako errealitatea profanatzea iruditu zitzaion fikzioa baliatzea. Gizakiaren espeziea izendatu dugun liburu bakan, sakon eta durduzagarri horren zati bat euskaratu dugu idazle izugarri bezain diskretu honen omenez.


Behatokiak hizkuntz-eskubide urraketen salaketak parlamentura eraman ditu. Noticias de Gipuzkoa\nBehatokiak hizkuntz-eskubide urraketen salaketak parlamentura eraman ditu\nAtzo ospatutako lan saioan, 2015ean zehar herritarrek egindako salaketen txostena aurkeztu zuten Behatokiko arduradunek\n2016(e)ko ekainaren 8a, asteazkena - 06:07etan eguneratua\nArantza Haranburu eta Garbiñe Petriati, atzo. (OSKAR MONTERO)\niruñea- Hizkuntza eskubideen berme osoa lortzeko bidean urrats batzuk eman diren arren, egiteko aunitz gelditzen dela argi utzi zuen atzo Garbiñe Petriati Behatokiko zuzendariak Nafarroako Parlamentuan. Agerraldian, hizkuntza eskubideekiko errespetua ziurtatzea helburu duen erakundeak 2015 urtean zehar herritarren aldetik bildutako salaketen txostena aurkeztu zuen.\nSalaketa horien aurrean, egoeraren arduradunak diren pertsonak “uzkur” agertzen direla gaineratu zuen Behatokiko zuzendariak: “Hainbatetan utzikeriaz jokatzen dute. Kritikagarria da agintarien aldetik euskaraz bizi nahi hori bermatzeko behar besteko ahalegina ez egitea”.\nHala ere, “herritarren determinazioari esker” hainbat egoerari konponbidea ematea lortu dela ere azpimarratu zuen Petriatik. “Euskaraz jarduteko oztopoen aurrean jarrera irmoari eutsi eta arrakastarako bidea egin dute herritarrek 2015ean ere. Hizkuntza dela eta bigarren mailako herritar gisa tratatuak izatea onartzen ez dutenak, tratu duina exijitu eta egiten duten ahaleginaren ondorioz aldaketak eragin dituztenak”. Hala, horren adibide diren kasu batzuen berri eman zuen Behatokiko zuzendariak atzoko lan-saioan. Besteak beste justizia, hezkuntza, osasuna edota administrazioa bezalako arloetan eman diren hizkuntza-eskubide urraketa kasuak, denak hala denak.\n“Erdarak lehenesten diren testuinguru orokor baten baitan ematen dira egoera hauek guztiak. Urtez urte errepikatu dugun gauza bera esan beharrean gaude orain ere. Euskal Herriko eremu administratibo guztietan, estatu administrazioan, administrazio autonomikoeetan eta toki administrazioetan, arlo publikoan zein sektore sozioekonomikoan gertatzen dira urraketak”.\nHartara, herritarrek salatzen dituzten egoerak berriro gertatu ez daitezen erakundeen babesa eta ekin-tza beharrezkoa dela ondorioztatu zuen Petriatik, “euskal hiztun gisa askatasunez eta berdintasunean bizitzeko aukera izatea ez delako kapritxoa, eskubidea baizik”. - M.M.P.